title: Hugleikur Dagsson

text: Þórarinn Hugleikur Dagsson (s. 5. lokakuuta 1977 Akureyri, Islanti) on islantilainen sarjakuvataiteilija ja näytelmäkirjailija. Hänet tunnetaan satiirisista mustaa huumoria viljelevistä sarjakuvistaan.


title: Hugleikur Dagsson

text: Hugleikur toimi aluksi elokuvakriitikkona islantilaisella Radió X:llä. Hän valmistui Islannin taideakatemiasta vuonna 2001 ja alkoi kustantaa omia sarjakuviaan vuonna 2002. Hän teki ensimmäisen kustannussopimuksensa 2005. Hän on piirroksien lisäksi tuottanut videoita ja valokuvia, joita on esitelty monissa näyttelyissä.


title: Hugleikur Dagsson

text: Hugleikur on myös kirjoittanut kaksi näytelmää, joista ensimmäisestä hän voitti Islannin vuoden näytelmäkirjailijan tittelin.


title: Mariah Milano

text: Mariah Milano (s. 31. joulukuuta 1979 Los Angeles, Kalifornia) on yhdysvaltalainen pornonäyttelijä, jolla on sisilialaisia sukujuuria.


title: Mariah Milano

text: Milano aloitti uransa 18-vuotiaana, kun hän sai kiinnostuksensa aikuisviihteestä ystävänsä kautta, joka esitteli Milanolle lehteä, jossa hän oli alastonmallina. Tämä herätti Milanossa kiinnostusta ja halusi myös itse kokeilla kuvauksia. Kuvauksiin hän pääsi yhdeksän päivää myöhemmin täytettyään 18 vuotta. Sittemmin hän on esiintynyt yhteensä 240 pornoelokuvassa. Lisäksi Milano on ollut yli 30 pornolehden sivuilla. Hänen perheensä suhtautui hyvin negatiivisesti Milanon uravalintaan, lukuun ottamatta hänen äitiään. Milano ehti esiintyä kuitenkin aluksi kaksi vuotta, kunnes päätti vetäytyä elokuvien parista vuonna 2000. Sittemmin hän päätyi työskentelemään hetken aikaa Spearmint Rhino strippiklubilla. Milano palasi lopulta takaisin elokuvien pariin vuonna 2004 perustettuaan oman nettisivun.


title: Michael Poulsen

text: Michael Poulsen (s. 1. huhtikuuta 1975) on tanskalainen kitaristi ja laulaja, joka perusti rockyhtyeen Volbeat vuonna 2001. Sitä ennen hän soitti yhtyeessä Dominus.


title: Ruotsin Superliiga (miesten salibandy)

text: Ruotsin Superliiga () on Ruotsissa miesten salibandyn korkein sarjataso. Se tunnettiin aikaisemmin nimellä Elitserien (), mutta nimi vaihdettiin kaudella 2007–2008. Ruotsin mestaruudesta pelattiin ensimmäisen kerran kaudella 1982–1983. Kaudella 2013–2014 sarjassa pelaa 14 joukkuetta.


title: Ruotsin Superliiga (miesten salibandy)

text: Superliiga perustettiin vuonna 1995 nimellä Elitserien. Se korvasi silloisen 1-divisioonan Ruotsin salibandyn korkeimpana sarjatasona. Vuosina 1995-1999 liiga oli jaoteltuna kahteen lohkoon, pohjoiseen ja etelään. Kaudesta 1999-2000 lähtien lohkot yhdistettiin yhdeksi maanlaajuiseksi sarjaksi.


title: Ruotsin Superliiga (miesten salibandy)

text: Kaudeksi 2007-2008 joukkuemäärä vakiintui 14 joukkueeseen ja samalla nimi vaihdettiin Elitserienistä Superliigaksi.


title: Ruotsin Superliiga (miesten salibandy)

text: Mika Kohonen pitää hallussaan Ruotsin Superliigan yhden kauden piste-ennätystä (107 pistettä 27 pelissä).


title: Ruotsin Superliiga (miesten salibandy)

text: Kausi alkaa runkosarjalla, jossa pelataan 26 ottelua: jokainen joukkue pelaa kaikkia muita vastaan kerran kotona ja kerran vieraissa. Runkosarjan jälkeen pelataan pudotuspelit, joihin pääsee runkosarjan 8 parasta joukkuetta. Puolivälierät ja välierät pelataan paras viidestä-menetelmällä, jossa jatkoon päästään kolmella voitolla. Finaalissa pelataan vain yksi ottelu, joka käydään Tukholman Globenilla samaan aikaan naisten Elitserienin finaalin kanssa.


title: AIK Innebandy

text: Allmänna Idrotts Klubb Innebandy (lyh. AIK) on ruotsalaisen urheiluseura AIK:n salibandyjaosto Solnasta. Jaosto perustettiin vuonna 1996. Seuran miesten edustusjoukkue on pelannut Ruotsin korkeinta sarjatasoa Svenska Superligania kaudesta 2000–2001 lähtien.


title: AIK Innebandy

text: AIK Innebandy perustettiin vuonna 1996. Se pelasi ensimmäisen kautensa 1996-1997 Ruotsin I-divisioonassa. Kaudeksi 1997-1998 joukkue liittyi II-divisioonaan, jossa se voitti divisioonansa. Kaudella 1998-1999 joukkueen sarjapaikka pysyi samana.


title: AIK Innebandy

text: Kaudella 1999-2000 AIK voitti jälleen oman divisioonansa ja nousi I-divisioonaan. Voitettuaan I-divisioonan AIK nousi kaudeksi 2000-2001 pääsarjaan Ruotsin Superliigaan.


title: AIK Innebandy

text: Tulokaskaudellaan Ruotsin Superliigassa AIK onnistui ottelussa hallitsevaa Ruotsin mestaria Haninge IBK:ta vastaan asettamaan silloisen uuden Ruotsin ennätyksen, kun ottelua oli katsomassa yhteensä 3000 ihmistä. AIK voitti ottelun lukemin 3-2. Ensimmäisellä kaudellaan AIK eteni pudotuspeleihin, jossa se hävisi Balrog IK:lle puolivälieräsarjassa otteluvoitoin 3-1.


title: AIK Innebandy

text: Toisella kaudellaan AIK menestyi ensimmäistä paremmin voittaen 21 pelaamastaan 30 ottelusta ja edeten pudotuspeleissä puolivälieristä jatkoon. Välierissä joukkue kuitenkin hävisi jälleen Balrog IK:lle. Kaudella 2002-2003 AIK kohtasi jälleen Balrog IK:n pudotuspeleissä voittaen kaksi ensimmäistä ottelua ja häviten sen jälkeen kolme ottelua peräkkäin.


title: AIK Innebandy

text: Seuraavalla kaudella 2003-2004 AIK eteni aina finaaleihin asti häviten jälleen Balrog IK:lle mestaruusottelussa lukemin 6-5. AIK eteni hyvin menneen kauden jälkeen uudelleen finaaleihin toisen kerran peräkkäin häviten myös tälläkin kertaa, nyt Warbergs IC:lle. Kaudella 2005-2006 AIK eteni kolmannen kerran peräkkäin finaaliin ja lopulta voittaen Pixbo Wallenstam IBK:n maalein 6-2 Tukholman Globenissa 12 987 katsojan edessä. Kyseinen mestaruus oli AIK:n ensimmäinen Ruotsin Superliigassa.


title: AIK Innebandy

text: Kaudella 2006-2007 AIK hävisi Caperio/Täby FC:lle puolivälierissä otteluvoitoin 3-1. Tätä pidettiin yhtenä kaikkien aikojen suurimmista tappioista Ruotsin salibandyhistoriassa. Seuraavalla kaudella AIK palasi jälleen finaaleihin häviten siellä hallitsevalle mestarille Warbergs IC:lle lukemin 5-4.


title: AIK Innebandy

text: Vuonna 2009 AIK voitti toisen Ruotsin mestaruutensa kukistamalla finaaleissa Warbergs IC:n.


title: AIK Innebandy

text: AIK Innebandy on menestynyt EuroFloorball Cupissa hyvin. Kauden 2006-2007 EuroFloorball Cupissa joukkue voitti Warbergs IC:n maalein 6-5 ottaen samalla ensimmäisen Euroopan mestaruutensa. Kaudella 2007-2008 AIK uusi mestaruutensa pelaten uudelleen Warbergs IC:tä vastaan ja voittaen sen jatkoajalla.


title: AIK Innebandy

text: Vuoden 2008 EuroFloorball Cupissa AIK voitti jälleen kohdattuaan tällä kertaa finaalissa sveitsiläisen joukkueen SV-Wiler Ersigenin. AIK:sta tuli ainoa joukkue, joka on voittanut EuroFloorball Cupin kolmena vuonna peräkkäin. Lisäksi se oli kolmas joukkue, joka pystyi voittamaan mestaruuden kolmesti. Aiemmin sen olivat tehneet Balrog IK ja Warbergs IC.


title: Tiedonlouhinta

text: Tiedonlouhinta () tarkoittaa joukkoa menetelmiä, joilla pyritään oleellisen tiedon löytämiseen suurista tietomassoista.


title: Tiedonlouhinta

text: Tiedonlouhintaa voidaan soveltaa hyvin laaja-alaisesti, sillä lähtökohdaksi tarvitaan ainoastaan dataa. Tyypillisesti tiedonlouhinnassa käytetty data on esimerkiksi mittauksia teollisuusprosessista, otteita asiakastietokannasta tai vaikkapa web-palvelimen loki-tiedostoja.


title: Tiedonlouhinta

text: Määritelmänä tiedonlouhinta ei rajaa käytettäviä menetelmiä. Useimmiten käytettäviä algoritmeja ovat mm. erilaiset klusteroinnit, korrelaatiot, neuroverkot, itseorganisoituvat kartat, jne. Yleisesti ottaen tiedonlouhinnan menestyksellisessä hyödyntämisessä kaikkein oleellisinta on datan ja sen eri suureiden kokonaisvaltainen ymmärtäminen. Myös pelkkä innovatiivinen lähestymistapa esimerkiksi datan visualisoinnissa voi auttaa näkemään tietovaraston hyötyjä täysin uudesta perspektiivistä.


title: Njuksenitsan piiri

text: Njuksenitsan piiri () on paikallinen itsehallintoalue Vologdan alueella Venäjällä. Vuonna 1924 perustetun piirin pinta-ala on 5 200 neliökilometriä ja asukkaita on 12 200 henkeä.


title: Njuksenitsan piiri

text: Njuksenitsan piiri sijaitsee Vologdan alueen koillisosassa. Idässä se rajoittuu Veliki Ustjugin ja Kitšmengski Gorodokin piireihin, etelässä Totman ja Babuškinin piireihin, lännessä Tarnogski Gorodokin piiriin ja pohjoisessa Arkangelin alueeseen. Seudun läpi virtaa Suhonajoki. Pinta-alasta on yli 80 % on metsää ja 11 % suota. Piirissä on kolme rauhoitusaluetta ja kaksi suojeltua luonnonmuistomerkkiä.


title: Njuksenitsan piiri

text: Seudulta on löydetty Vologdan alueen vanhin paleoliittinen asuinpaikka sekä 1100-luvun kurgaanihautoja. 1500-luvun loppupuolella rakennettiin Brusenskin linnake, joka valvoi liikennettä tärkeänä kauppaväylänä toimineella Suhonajoella. 1500–1700-luvulla seudun läpi kulki Suhonan ja Vienanjoen vesitie. Vuonna 1866 avattiin säännöllinen höyrylaivaliikenne.


title: Njuksenitsan piiri

text: Piirin hallinnollinen keskus on Njuksenitsan kylä. Siihen kuuluu 9 maalaiskuntaa: Bobrovskoje, Brusenskoje (keskuspaikka Pustynja), Brusnovolovski Pogost, Gorodištšna, Igmas, Krasavino, Njuksenskoje (Matvejevskaja), Uftjugskoje (Njuksenitsa) ja Vostroje.


title: Njuksenitsan piiri

text: Piirin päämies on Vasili Maltsev.


title: Njuksenitsan piiri

text: Piirin kautta kulkee Vologdan ja Veliki Ustjugin välinen maantie.


title: Njuksenitsan piiri

text: Piirin talous perustuu metsänhankintaan ja maatalouteen. Maatalousyritykset tuottavat maitoa, joka jalostetaan paikallisessa meijerissä. Seudulla toimii myös sen kautta kulkevan kaasujohdon käyttöön ja kunnossapitoon erikoistuneita yrityksiä.


title: Njuksenitsan piiri

text: Kulttuurilaitoksia ovat piirin kulttuuritalo ja keskuskirjasto haaraosastoineen, Njuksenitsan musiikkikoulu, kansanperinnekeskus ja kotiseutumuseo. Venäjän ortodoksisen kirkon seurakuntia toimii Berjozovaja Slobodkassa, Bobrovskojessa, Gorodištšnassa ja Njuksenitsassa. Njuksenitsassa ilmestyy piirilehti Novyi den ja yksityinen Ujezdnyje vedomosti.


title: Monikemikaaliyliherkkyys

text: Monikemikaali(yli)herkkyys eli haju-, hajuste- tai tuoksu(yli)herkkyys tai yleinen kemikaaliherkistymä (, MCS) on kiistanalainen termi, jossa tavanomaisten kemikaalipitoisuuksien väitetään aiheuttavan neurologisia ja/tai hengityselinten oireita. Johtavat lääketieteelliset järjestöt kuten American Medical Association ovat todenneet, ettei kyseessä ole oikea lääketieteellinen sairaus, koska tutkimuksissa ei ole pystytty osoittamaan syy-seuraussuhdetta kemikaalialtistuksen ja monituisten oireiden välillä. Tilan ajatellaan mahdollisesti johtuvan psyykkisistä tekijöistä eli olevan luonteeltaan psykosomaattista eikä somaattista, koska sen olemassaoloa ei ole kyetty todistamaan niin sanotuilla objektiivisilla mittareilla. . Sittemmin on kuitenkin saatu jonkin verran tutkimusnäyttöä monikemikaaliyliherkkyyden somaattisesta luonteesta.


title: Monikemikaaliyliherkkyys

text: Monikemikaaliherkkyyden oireina on pidetty esimerkiksi väsymystä, päänsärkyä, pahoinvointia, huimauksen tai pyörrytyksen tunnetta, sydämen tykytystä, nuhaa, nenän tukkoisuutta, silmien ärsytystä, ilman loppumisen tunnetta tai astmaa.. Monikemikaaliyliherkkyyden keuhko-oireet, kuten hengenahdistus ja yskä, muistuttavat astman oireita. Monikemikaaliyliherkkyys puhkeaa usein home- ja kosteusvauriomikrobialtistuksen jälkeen. Tällöin voidaan puhua myös sisäilmasairaudesta. Hengitysliiton mukaan monikemikaaliherkkyys voi kehittyä joskus myös ilman selvää homesairauttakin.


title: Monikemikaaliyliherkkyys

text: Monikemikaaliherkät oireilevat usein poikkeuksellisen ankaralla väsymyksellä ja uupumuksella sekä dramaattisella suorituskyvyn laskulla. Monikemikaaliherkkyys ei ole psyykkinen sairaus, eikä kyse ole myöskään allergiasta.


title: Monikemikaaliyliherkkyys

text: Hajuja, jotka aiheuttavat oireita tuoksuherkälle ihmiselle, voivat olla esimerkiksi sanomalehden, homeen tai hien haju, kosmetiikassa käytetyt hajusteet tai tupakansavu. Muita oireita aiheuttavia hajuja voivat olla tunkkainen sisäilma, lakan tai maalin liuottimen, kumin, pakokaasun tai kopiokoneen haju.


title: Monikemikaaliyliherkkyys

text: Vuonna 2013 pidetyssä seminaarissa kerrottiin, että arviot monikemikaaliherkkyydestä vaihtelevat 10 ja 40 prosentin välillä ja että noin 90 prosenttia sairastuneista on naisia. Monikemikaaliherkkyys lisääntyy iän mukana.


title: Monikemikaaliyliherkkyys

text: On tehty tutkimuksia, miten monikemikaaliherkkinä itseään pitävät reagoivat kemikaaleille, joille he katsovat herkistyneensä. Jos he ovat tienneet, että kemikaalia on hengitysilmassa, ovat he saaneet oireita. Jos sitä vastoin kemikaalin haju on peitetty toisella kemikaalilla tai haistaminen on estetty nenäklipsillä, ei hengitysilmassa ollut kemikaali ole aiheuttanut oireita. Tästä on päätelty, ettei kyse ole fysiologisesta herkistymisestä kemikaalille vaan psykologisesta reagoinnista, johon psykoterapia voisi mahdollisesti auttaa.


title: Monikemikaaliyliherkkyys

text:
Yksi selitys monikemikaaliyliherkkyyden puhkeamiselle liittyy neurogeenisen inflammaation säätelyyn. Säätelyjärjestelmä voi altistumisen seurauksena mennä epäkuntoon, jolloin matalat kemikaalipitoisuudet voivat aiheuttaa tulehdusreaktion. Tällöin sensorisista hermosoluista vapautuu suoraan tulehdusvälittäjäaineita ja aiheuttavat tulehdukselle tyypillisiä fysiologisia reaktioita..
Suomessa monikemikaaliyliherkkyydelle ei ole tautiluokitusta, mutta määritelmä sisältyy ympäristöyliherkkyyden diagnoosiin R68.81 eli jatkuva tai poikkeuksellinen herkkyys ympäristön tavanomaisille tekijöille.


title: Monikemikaaliyliherkkyys

text: Vaikka monikemikaaliyliherkiltä voitaisiin mitata monenlaisia fysiologisia muutoksia, lääkärit eivät käytä diagnostiikassaan minkäänlaisia laboratorio- tai kuvantamiskokeita. Tätä perustellaan sillä, että yksittäiset testit eivät vahvista tai poissulje suurella varmuudella monikemikaaliyliherkkyyttä. Monikemikaaliherkkyyden diagnoosi perustuu siten pelkkään potilashaastatteluun.


title: Monikemikaaliyliherkkyys

text: Tutkimuksissa on huomattu, että hajualtistus heikentää monikemikaaliherkyyteen sairastuneiden henkilöiden aivoverenkiertoa autonomista hermostoa ja tunteita säätelevässä limbisessä järjestelmässä sekä muistin toimintaa säätelevässä oikean otsalohkon kuoriosassa. Muiden ihmisten kohdalla näiden alueiden verenkierto päin vastoin lisääntyy hajualtistuksen aikana.


title: Monikemikaaliyliherkkyys

text: Italialainen tutkimusryhmä julkaisi 2010 tutkimuksen, jossa MCS-tilaan pääteltiin liittyvän elimistön muuttunut redox- ja sytokiiniprofiili. Tämä voi merkitä aineenvaihdunnan ja antioksidanttientsyymien toiminnan estymistä MCS-potilailla. Aineenvaihdunnan parametrit viittasivat kiihtyneeseen rasvahappojen hapettumiseen, lisääntyneeseen typpioksidin tuotantoon sekä glutationipitoisuuksien alenemaan yhdessä lisääntyneiden plasman sytokiinien kanssa.


title: Monikemikaaliyliherkkyys

text: MCS:n ymmärtämistä on viime aikoina lisännyt metabolomiikan tieteenhaara, jossa tutkitaan pieniä molekyylipitoisuuksia biologisista kudos- ja nestenäytteistä. Tutkimuksessa mitattiin koehenkilöiden (9 tapausta, 9 verrokkia) elimistöstä 183 ainetta, joiden pitoisuudet ovat normaalisti hyvin pieniä, eikä niitä mitata normaaleissa tutkimuksissa. Verrokkeihin nähden MCS-potilailla oli merkittävästi suuremmat heksaanihapon ja pelargonihapon määrät sekä merkittävästi alemmat pitoisuudet asetyylikarnitiinissa. Nämä saattavat osoittautua merkittäviksi biomarkkereiksi tulevaisuudessa.


title: Monikemikaaliyliherkkyys

text: Monikemikaaliyliherkkyys on usein seurausta homealtistuksesta. Aikaa myöten yli puolelle homealtistuksen vuoksi sairastuneista potilaista kehittyy monikemikaaliyliherkkyys.


title: Monikemikaaliyliherkkyys

text: Paras keino estää sairauden eteneminen on välttää lisäaltistusta homeille. Myös hiilihydraattiköyhä dieetti ja n-asetyylikysteiini ovat lupaavia hoitomuotoja. Astmalääkkeet tehoavat MCS-oireisiin paljon huonommin kuin varsinaiseen astmaan.


title: Monikemikaaliyliherkkyys

text: Yli kuusikymmentä prosenttia potilaista hyötyy suonensisäisesti annetusta magnesiumista. Monet hyötyvät myös nystatiinista ja flukonatsolista, jotka ovat sienilääkkeitä. Sen sijaan masennuslääkkeistä on huomattu olevan enemmän haittaa kuin hyötyä monikemikaaliyliherkkyyden hoidossa. Siedätyksestä on vain harvoin apua monikemikaaliyliherkkyyden hoidossa.


title: Monikemikaaliyliherkkyys

text: Oireita voidaan vähentää välttämällä hajualtistusta ja poistamalla hajut hajuherkän oleskelutilasta. Tuoksuherkkyyden puhkeamista voidaan osittain ehkäistä välttämällä altistumista voimakkaille kemikaaleille. Tuoksuherkkyys voi herättää muissa henkilöissä epäasiallista suhtautumista, mutta yleensä tuoksuherkän henkilön ympäristö on mahdollista saneerata tuoksutasoltaan riittävän alhaiseksi, vaikka ei täysin oireita aiheuttamattomaksi.


title: Monikemikaaliyliherkkyys

text: Kanadan Nova Scotiassa sijaitseva Integrated Chronic Care Service (ICCS) tutkii ja hoitaa monikemikaaliyliherkkyyttä.


title: Monikemikaaliyliherkkyys

text: Monikemikaaliherkkyydelle ei löydy tautiluokitusnumeroa kansainvälisestä ICD 10 -tautiluokituksesta. Monissa maissa on otettu tämän vuoksi käyttöön kansallisia diagnoosikoodeja, joiden avulla sairastuneille on voitu myöntää sairauspäivärahaa ja muita sairausperusteisia etuuksia. Suomessa on käytössä nykyisin diagnoosikoodi R68.81, joka kattaa sekä monikemikaaliherkkyyden että muun ympäristöherkkyyden, mutta jos se on potilaan ainoa diagnoosi tai päädiagnoosi, eivät Suomen kansaneläkelaitos ja vakuutusyhtiöt myönnä hänelle edelleenkään sairaslomaa ja työkyvyttömyyseläkettä. Monikemikaaliherkkyyttä sairastavat jäävät tämän vuoksi sairausperusteisen sosiaaliturvan ulkopuolelle. Suomen Hajuste- ja Kemikaaliyliherkät ry toimii aktiivisesti viranomaisten ja lääkärien suuntaan saadakseen tuoksuherkkyydelle sairauden statuksen.


title: Aizkrauklen piiri

text: Aizkrauklen piiri oli hallinnollinen alue Latviassa Vidzemen ja Zemgalen rajalla. Alueella asui 41 546 henkilöä ja sen koko oli 2 566,8 km², asukastiheys oli 16,19/km². Latvian piirit lakkautettiin vuonna 2009 Latvian aluehallintouudistuksen yhteydessä.


title: Liepājan piiri

text: Liepājan piiri oli hallinnollinen alue Latviassa Kuurinmaan alueella. Alue on 3 593 km² suuri ja siellä asuu 46 609 henkilöä, väestöntiheys on 12,97 henkilöä/km². Latvian piirit lakkautettiin vuonna 2009 Latvian aluehallintouudistuksen yhteydessä.


title: Dagobert I

text: Dagobert I (605 – 19. tammikuuta 639) oli Austrasian kuningas 623–634 ja koko frankkien valtakunnan kuningas 629–639. Hän oli Klotar II:n vanhin poika.


title: Dagobert I

text: Dagobert vahvisti asemiaan solmimalla ystävyyssopimuksen Bysantin keisarin Herakleioksen kanssa. Hän taisteli slaaveja vastaan sekä lähetti vuonna 631 Espanjaan armeijan tukemaan Svintilaa.


title: Dagobert I

text: Vuonna 632 Austrasian ylimystö ryhtyi kapinaan major domus Pipin I:n johdolla. Vuonna 634 Dagobert luopui Austrasian hallinnasta ja nimitti kolmivuotiaan poikansa Sigebertin Austrasian kuninkaaksi pitääkseen Austrasian ylimystön tyytyväisenä.


title: Dagobert I

text: Dagobert siirsi pääkaupungin Pariisiin, jonka keskeisempi sijainti auttoi hallitsemaan koko valtakuntaa tehokkaammin. Dagobertin aikana valtakunta vaurastui ja taiteet kukoistivat, mikä voidaan päätellä aikakauden rikkaista hautalöydöistä ja kirkkojen kultasepäntöistä. Dagobert uudisti frankkien lait, tuki koulutusta ja taiteita sekä perusti Saint-Denisin luostarin.


title: Dagobert I

text: Dagobert kuoli Saint-Denisin luostarissa, ja hän oli ensimmäinen Ranskan hallitsijoista, joka haudattiin Saint-Denisin basilikaan.


title: Jean Rhys

text: Jean Rhys (24. elokuuta, 1890 Roseau, Dominica – 14. toukokuuta, 1979 Exeter, Britannia), alkuperäiseltä nimeltään Ella Gwendolen Rees Williams, oli brittiläis-dominicalainen kirjailija. Hänen tunnetuin teoksensa on romaani "Siintää Sargassomeri" (1966), jonka tapahtumat kertovat Charlotte Brontën "Kotiopettajattaren romaanin" ullakolle päätyvän vaimon menneisyydestä.


title: Jean Rhys

text: Jean Rhys syntyi Dominican saarella. Hän oli viidestä lapsesta toiseksi vanhin. Hänen isänsä William Rees Williams oli walesilainen lääkäri, joka toimi Länsi-Intian saarilla hallinnollisissa tehtävissä. Hänen äitinsä oli skottilaissyntyinen kreoli Minna Lockhart, jonka perhe oli viljellyt saarella sokeriplantaaseja monen sukupolven ajan. Gwen oli yksinäinen lapsi, joka kirjoitti runoja ja näytelmiä. Hän kävi luostarikoulua, mutta kuusitoistavuotiaana hänet lähettiin Clarice-tätinsä luokse Englantiin. Cambridgessä hän kävi Persen tyttökoulua, mutta jätti sen yhden lukukauden jälkeen. Hän suostutteli isänsä panemaan hänet Lontoon kuninkaalliseen draamakouluun 1909. Isän kuoltua hän jätti teatterikoulun yhden lukukauden jälkeen. Tytär ei halunnut palata kotiin, vaan hän teki sekalaisia töitä kuorotyttönä, mannekiinina ja haamukirjoittajana. Vaihdettuaan nimeä monta kertaa hän päätyi Jean Rhysiin.


title: Jean Rhys

text: Jean Rhysillä oli rakkaussuhde itseään kaksikymmentä vuotta vanhempaan pörssivälittäjään Lancelot Grey Hugh Smithiin. Suhteen päätyttyä Rhys sai mieheltä rahallista avustusta, joka yhdessä satunnaisten teatteritöiden kanssa riitti elämiseen. Suhteen päättyminen ja Rhysin hengen vaarantanut abortti heijastuvat myöhemmin hänen romaanissaan "Voyage in the Dark" (1934). Vuonna 1917 meni naimisiin Jean Langeltin kanssa, joka oli hollantilainen muusikko, lauluntekijä ja journalisti. Pariskunta asui Pariisissa. He saivat pojan, joka kuoli jo pikkulapsena sekä tyttären. Langlet vangittiin 1923, koska hän ei ollut noudattanut maastapoistumismääräystä, ja Jean Rhys jäi rahattomaksi.


title: Jean Rhys

text: Pariisissa Jean Rhys ystävystyi kirjailija Ford Maddox Fordin kanssa. Ford kannusti häntä kirjoittamaan ja julkaisi hänen tekstejään "Translantic Review" -lehdessä. Hän myös kirjoitti esipuheen, kun tekstit julkaistiin 1927 teoksena "The Left Bank" (1927). Rhysin ensimmäinen romaani "Postures" (1928), myöhemmältä nimeltään "Qartet" liittyy hänen ja Fordin suhteeseen. Erottuaan Lengletistä 1932 Rhys avioitui Leslie Tilden Smithin kanssa, joka oli kustannustoimittaja. Aviomiehen kuoltua 1945 Rhys meni 1947 naimisiin serkkunsa Max Hamerin kanssa, joka oli runoilija ja eläkkeellä oleva meriupseeri. Pariskunta eli taloudellisesti ahtaasti. Hamer joutui vankilaan kavallettuaan työnantajansa varoja. Miehen vapauduttua vankilasta he asuivat Englannissa Cornwallissa ja Devonissa, jonne Jean Rhys jäi aviomiehen kuoltua 1964.


title: Jean Rhys

text: Jean Rhysin teoksissa on vahvasti omaelämäkerrallisia aineksia. Naispäähenkilöt muistuttavat häntä itseään: He ovat juurettomia, ulkopuolisia ja tuntevat tulevansa miesten hyväksikäyttämiksi. "Huomenta, keskiyö" (suom. Hanna Tarkka, 2002) on tragikoominen kuvaus Sasha-nimisestä naisesta, joka on rahattomana Pariisissa. Hän suunnittelee itsemurhaa, mutta on toisaalta huolissaan kampauksesta ja vaatteistaan.


title: Jean Rhys

text: Kriitikot olivat kiittäneet Jean Rhysin teoksia, mutta ne eivät saavuttaneet suurta yleisöä. Hän eli syrjäisessä Devonissa täysin unohduksissa, ja hänen arveltiin jopa kuolleen. Vuonna 1957 radioyhtiö BBC etsi häntä lehti-ilmoituksella saadakseen kuunnelmaoikeudet teokseen "Huomenta, keskiyö". Tuolloin Jean Rhys kirjoitti romaaniaan "Siintää Sargassomeri" (suom. Eva Siikarla, 1968), jonka innoittajana oli Bertha Mason, Rochersterin hullu vaimo Charlotte Bronten "Kotiopettajattaren romaanissa". Teos voitti useita kirjallisia palkintoja, ja Rhysin varhaisemmasta tuotannosta otettiin uusia painoksia. Menestys tuli kuitenkin myöhään. Kirjailija David Plante on kuvannut ikääntynyttä Jean Rhysiä armottomasti teoksessaan "Difficult Women" (1983). Entinen kaunotar oli itsekeskeinen, oikukas ja alkoholisoitunut. Jean Rhys kuitenkin jatkoi kirjoittamista kuolemaansa asti.


title: Jean Rhys

text: Suomennettuja:


title: Jean Rhys

text: Muita:


title: Daugavpilsin piiri

text: Daugavpilsin piiri oli hallinnollinen alue Latviassa Latgalen alueella. Alue on 2 525,5 km²:n kokoinen ja siellä asustaa 39 851 henkilöä. Daugavpilsin piirissä ja Daugavpilsin kaupungissa asuu huomattava määrä venäläisiä ja puolalaisia. Alueen suurin kaupunki on kuitenkin Ilūkste, koska Daugavpilsiä ei lasketa piiriin kuuluvaksi. Alueen läpi virtaa Väinäjoki. Latvian piirit lakkautettiin vuonna 2009 Latvian aluehallintouudistuksen yhteydessä.


title: Lauri Korpikoski

text: Lauri Jaakko Korpikoski (s. 28. heinäkuuta 1986 Turku) on suomalainen jääkiekkoilija, joka pelaa SM-liigan TPS:ssa. Pelipaikaltaan hän on vasen laitahyökkääjä ja myös joukkueen kapteeni kaudesta 2018–2019 alkaen.


title: Lauri Korpikoski

text: Jääkiekon SM-liigassa Korpikoski on edustanut ainoastaan Turun Palloseuraa. New York Rangers varasi Korpikosken NHL:ään ensimmäisellä kierroksella varausnumerolla 19. Hän kuului Rangersin organisaatioon vajaan viiden kauden ajan, edustaen pääasiassa Rangersin AHL:ssä pelaavaa farmiseuraa, Hartford Wolf Packia. New Yorkissa hän ehti pelata yhteensä 68 runkosarjaottelua ja kahdeksan pudotuspelikamppailua ennen kuin Rangers kauppasi hänet Phoenixiin vaihdossa Enver Lisiniin vuonna 2009.


title: Lauri Korpikoski

text: New York Rangers varasi Korpikosken 19. pelaajana vuoden draftissa.


title: Lauri Korpikoski

text: Ennen NHL:ään lähtöä, Korpikoski oli tullut tunnetuksi hyökkäävänä ratkaisupelaajana nuorten maajoukkueessa. Mutta TPS:ssä vähälle peliajalle jäänyt suomalainen lähti Pohjois-Amerikkaan ilman mitään näyttöjä. Lähtiessään hän oli saanut puolustavan hyökkääjän leiman. Korpikoski pelasi kolme kautta AHL:ssä Hartford Wolf Packin riveissä. Kaudella 2007–2008 Korpikoski teki farmiliigassa 50 pistettä. Seuraavalla kaudella hän sai vihdoin kutsun NHL:ään ja New York Rangersin riveihin.


title: Lauri Korpikoski

text: Debyyttikaudellaan NHL:ssä 2008–2009 Korpikoski pelasi 68 ottelua, joissa hän teki 14 pistettä. Hiljainen turkulainen ajautui pienellä jääajalla kolmos-nelosketjun rooliin. Korpikoski kertoi itseluottamuksensa kadonneen, ja että kiekko tuntui lavassa kuin "kuumalta perunalta". Korpikoski kaupattiin NHL-seura Phoenix Coyotesiin heinäkuussa 2009 vaihdossa Enver Lisiniin.


title: Lauri Korpikoski

text: Kausi 2009–2010 oli pienimuotoinen läpimurto. "Korpedo" pelasi Phoenix Coyotesissa 71 ottelua, joissa teki vain 11 pistettä. Korpikoski onnistui kuitenkin useaan kertaan rangaistuslaukauksissa ja oli toiseksi ahkerin yrittäjä koko liigassa. Mukaan mahtui muutama hieno maalikin. Itseluottamus kasvoi kauden edetessä.


title: Lauri Korpikoski

text: Kausi 2010–2011 oli Korpikosken läpimurtokausi. Suomalainen kuului valmentaja Dave Tippettin luottomiehiin. Vielä alkukaudella Korpikoski pelasi vähäisellä peliajalla ja itseluottamus kateissa. Kauden jälkimmäisellä puolikkaalla alkoi kuitenkin tapahtua. Loukkaantumisten myötä hän sai enemmän peliaikaa ja yhtäkkiä kaikki huomasivat miten taitava ja nopea pelaaja oli kyseessä. Korpikoski väläytteli vaihto vaihdon perään, haastoi vahvalla luistelullaan vastustajia ja alkoi saada maalipaikkoja. Alivoimaspesialistina tunnettu turkulainen pelasi nyt myös ylivoimaa. Korpikoski nousikin Coyotesin ykkösketjuun, kapteeni Shane Doanin rinnalle. Doan kehuikin suomalaista huikean nopeaksi ja taitavaksi pelaajaksi. Korpikoski saikin lempinimen "Ninja". Coyotesin päävalmentaja Dave Tippett vertasikin Korpikoskea Jere Lehtiseen. "Korpedo" teki kauden aikan hyvät tehot 19+21=40 ja monet veikkailivatkin hänen olevan seuraava suomalainen 30 maalin tekijä.


title: Lauri Korpikoski

text: Kesällä rajoitetuksi vapaaksi-agentiksi tulleen Korpikosken kerrottiin menevän Coyotesin kanssa välimieskäsittelyyn sopimuksestaan. Lopulta heinäkuussa 2011 Korpikoski kuitenkin teki Phoenix Coyotesin kanssa kahden vuoden ja 3,6 miljoonan dollarin arvoisen jatkosopimuksen.


title: Lauri Korpikoski

text: Kaudella 2011–2012 "Korpedo" jatkoi pistetehtailuaan samaan tahtiin. Runkosarjassa hän teki 37 pistettä. Coyotesin päävalmentaja Dave Tippett kertoi Korpikosken olevan "prototyyppi NHL-pelaajasta". Hän kertoi Korpikosken olevan erinomainen alivoimapelaaja, hyvä luistelija ja vahva kiekon kanssa. Lisäksi Coyotes-ikoni Shane Doan kertoi arvostavansa Korpikosken hyökkäys- ja puolustuspääosaamista.


title: Lauri Korpikoski

text: NHL:n työsulun takia hän pelasi kauden 2012–2013 alussa SM-liigajoukkue Turun Palloseuran riveissä 11 ottelua. Loppukaudella hän pelasi Phoenixissa 36 ottelua. Seuraavien kahden kauden aikana hän pelasi Phoenix/Arizonassa yhteensä 133 ottelua, joissa teki 46 tehopistettä.


title: Lauri Korpikoski

text: Kauden 2015–2016 Korpikoski edusti Edmonton Oilersia. Oilers osti kuitenkin Korpikosken sopimuksen ulos 2016 kesällä. Korpikoski yritti päästä Calgary Flamesin kokoonpanoon koeajalla, mutta ei saanut sopimusta.


title: Lauri Korpikoski

text: Korpikoski teki lokakuussa 2016 yhden kauden sopimuksen Dallas Starsin kanssa. Dallas treidasi Korpikosken siirtorajalla Columbus Blue Jacketsin vaihdossa farmipelaaja Dillon Heatheringtoniin.


title: Lauri Korpikoski

text: Korpikoski palasi Suomeen tekemällä TPS:n kanssa kuusivuotisen sopimuksen toukokuussa 2018. Sopimuksessa on optio ulkomaille siirtymisestä.


title: Lauri Korpikoski

text: Korpikoski pelasi MM-kilpailuissa 2010 seitsemän ottelua ilman tehopisteitä. Suomi karsiutui puolivälierissä. MM-kilpailuissa 2013 hän pelasi neljänneksi sijoittuneessa Suomen joukkueessa kahdeksan ottelua, joissa teki kolme maalia ja antoi kaksi maalisyöttöä. Hän saavutti olympiapronssia Sotšissa 2014. Hän teki kuudessa ottelussa kaksi maalia ja antoi kaksi maalisyöttöä. Korpikoski edusti Suomea World Cupissa 2016 ilman tehopisteitä.


title: Ivan Baranka

text: Ivan Baranka (s. 19. toukokuuta 1985 Ilava, Tšekkoslovakia) on slovakialainen jääkiekkopuolustaja. Hän pelasi WHL:ssa seuranaan Everett Silvertips ja AHL:ssa seuranaan Hartford Wolf Pack. New York Rangers varasi hänet vuoden 2003 NHL:n varaustilaisuudessa. Kaudesta 2008–2009 kauteen 2011–2012 Baranka edusti KHL-liigan HK Spartak Moskovaa. Seuraavaksi kaudeksi hän siirtyi saman sarjan Salavat Julajev Ufaan ja kaudeksi 2013–2014 Avangard Omskiin.


title: Bagua

text: Bagua (八卦 pinyin: bāguà; Wade-Giles: pa kua; kahdeksan trigrammia) on kahdeksan guan eli trigrammin kaavio, joka esittää kiinalaisen kosmologian mukaista maailmankaikkeuden järjestystä. Järjestyksiä on kaksi: "synnynnäinen" (先天八卦 xiāntiānbāguà) eli "Fuxin" bagua (伏羲八卦 Fúxībāguà) sekä "omaksuttu" (後天八卦 hòutiānbāguà) eli "kuningas Wenin" bagua.


title: Bagua

text: "Xiantian" ja "houtian" on länsimaisilla kielillä käännetty varhaiseksi taivaaksi ja myöhemmäksi taivaaksi. Kyseessä on "sanakirja-käännös". Todellisuudessa kyseessä ovat termit, joiden merkit menettävät oman merkityksensä toiseen merkkiin liitettynä. "Xiantian" tarkoittaa syntymässä saatua, synnynnäistä. "Houtian" tarkoittaa syntymän jälkeen omaksuttua. Termejä käytetään laajasti eri yhteyksissä kuvaamaan asioiden lähtökohtaa, jota ei voi muuttaa (xiantian), sekä asioiden muokkaamista ja muuttumista aktiivisen toiminnan vaikutuksesta (houtian).


title: Bagua

text: Trigrammit ovat: qian 乾, "taivas"; xun 巽, "tuuli"; kan 坎, "rotko" tai "vesi"; gen 艮, "vuori"; kun 坤, "maa", zhen 震, "ukkonen", li 離, "tuli"; ja dui 兌, "kosteikko" tai "ilo". Trigrammeilla voidaan luokitella kaikki olevainen. Niitä käytetään astronomiassa, astrologiassa, fengshuissa, maantieteessä, navigoinnissa, ihmisten ja eläinten luokittelussa jne. Trigrammeilla on kiinalaisen elementtiteorian mukainen elementti.


title: Bagua

text: Myyttinen hallitsija Fuxi (2852-2737 eaa.) tutki taivasta ja maata sekä kaikkea niiden väliin sijoittuvaa olevaista. Hän loi kahdeksan trigrammia luokitellakseen asioita. Hänen sanotaan järjestäneen trigrammit xiantian-baguaksi. Myöhemmin Zhou-dynastian perustajan, kuningas Wenin sanotaan tutkineen trigrammeja ja järjestäneen ne houtian-baguaksi.


title: Bagua

text: Molemmat järjestykset on kuvattu Yijingin liitteessä "Shuoguazhuanissa" (说卦傳) eli trigrammien selityksessä.


title: Bagua

text: Xiantian-baguassa, joka tunnetaan myös "Fuxin" (2852 - 2737 eaa.) järjestyksenä, taivas (qian) on ylhäällä ja maa (kun) alhaalla.Taivaan ja maan välillä vasemmalla (idässä) on tuli eli aurinko (li) ja oikealla vesi eli kuu (kan), jotka määräävät ajan kulusta.Vuori (gen) ja kosteikko (dui) ovat toisiaan vastapäätä. Ne muodostavat maantieteellisen akselin eli ylänkö-alanko -parin ja kuvaavat veden valumasuuntaa.Tuuli (xun) tuo alavilta mailta kostean ilmavirtauksen, joka vuoren kohdatessaan synnyttää ukkosen (zhen). Tämä on meteorologinen pari.


title: Bagua

text: Kukin pari on toisensa vastakohta. Houtian-baguaa pidetään täydellisen, harmonisen maailman kuvana. Näin se on voimakas hyvän onnen symboli, jota käytetään laajasti talismaaneissa ja koriste-esineissä. Yleisin talismaani on bagua-peili. Kiinalaisissa kaupungeissa käydään usein bagua-sotia, jolloin talojen ulkoseinille ja ikkunoihin ripustetaan peilejä ohjaamaan "pahaa energiaa" muualle.


title: Bagua

text: Houtian-bagua, jota myös "kuningas Wenin" (1099 - 1055 eaa.) järjestykseksi kutsutaan, kuvaa ajan ja paikan muutoksia.


title: Bagua

text: Trigrammien järjestys vastaa perinteistä kiinalaista karttaa, jossa etelä on ylhäällä ja pohjoinen alhaalla. Tuli eli aurinko on ylhäällä etelässä, vesi eli kuu alhaalla pohjoisessa. Perinteisessä kiinalaisessa kompassissa eli luopanissa trigrammit edustavat kahdeksaa ilmansuuntaa ja ne esitetään usein myös modernissa kompassissa.


title: Bagua

text: Trigrammit symboloivat ajan kulkua. "Kan" on keskiyö ja sydäntalvi. "Li" on keskipäivä ja keskikesä. Aikaa seurataan baguassa myötäpäivään. Näin "zhen" on aamu ja kevät; "dui" on ilta ja syksy.


title: Make Believe (Hanna Pakarisen kappale)

text: ”Make Believe” on Hanna Pakarisen neljännen albumin "Love in a Million Shades" kappale, joka julkaistiin albumin ensimmäisenä singlenä.


title: Make Believe (Hanna Pakarisen kappale)

text: Kappale sai ensisoittonsa torstaina 16. lokakuuta 2008 klo 18:15 NRJ -radiokanavan "Hitti vai Huti" -äänestyksessä. Digitaalisesti kappale tuli myyntiin 20. lokakuuta 2008.


title: Make Believe (Hanna Pakarisen kappale)

text: Kappale poikkeaa tyyliltään Pakarisen kahden edellisen albumin rockimmasta tyylistä ja palaa takaisin ensimmäisen "When I Become Me" -albumin tyyliseen kevyempään poppiin.


title: Essau Kanyenda

text: Essau Boxer Kanyenda (s. 27. syyskuuta 1982) on malawilainen jalkapalloilija. Aloitettuaan ammattilaisuransa Malawissa hän on sittemmin pelannut Etelä-Afrikassa ja vuodesta 2003 Venäjällä. Etelä-Afrikassa seurana oli Jomo Cosmos; Venäjällä niinä ovat olleet FK Rostov, FK Lokomotiv Moskova ja FK KAMAZ Naberežnyje Tšelny.


title: Essau Kanyenda

text: Kanyenda tunnetaan myös Malawin jalkapallomaajoukkueesta.


title: Valonarkuus

text: Valonarkuus (fotofobia) on oire, jossa henkilö kokee tavanomaisena pidettävän valaistusvoimakkuuden epämiellyttävänä. Oireet vaihtelevat häikäistymisestä voimakkaaseen kipuun. Valonarkuuden taustalla on usein limakalvo-oireita aiheuttamaton allergia, ja se voi liittyä muun muassa silmän adaptaation häiriöihin, sarveiskalvomuutoksiin, silmän väliaineen muutoksiin, verkkokalvon ja näköhermon tai aivojen verisuonten sairauksiin. Silmä voi olla valonarka tilapäisesti sarveis- tai sidekalvon ärtymyksen vuoksi esimerkiksi liian vähäisen nukkumisen jälkeen.


title: Valonarkuus

text: Valonarkuuden oireita voidaan vähentää käyttämällä tummia silmälaseja ja silmiä suoralta häikäisyltä suojaavalla päähinellä sekä välttämällä katsomista suoraan valonlähteeseen. Valonarkuuden oireita voidaan pienentää myös vähentämällä yleisvalaistusta tai vähentämällä tietokoneen näytön kirkkautta.


title: Henri-Chapelle

text: Henri-Chapelle (, , , ) on kylä Belgian Vallonian alueella Liègen maakunnassa Welkenraedtin kunnassa.


title: Henri-Chapelle

text: Gulp-joki virtaa Henri-Chapellen alueella.


title: Henri-Chapelle

text: Henri-Chapellen nähtävyyksiä ovat muun muassa Baelenin linna, Ruyffin linna ja Pyhän Yrjön kirkko. Kirkko edustaa goottilaista tyyliä, mutta sen tornit ovat romaaniset. Henri-Chapellessa sijaitsee myös sotilashautausmaa, joka on toisessa maailmansodassa kaatuneiden amerikkalaisten sotilaiden hautausmaa.


title: Randy Quaid

text: Randall Rudy ”Randy” Quaid (s. 1. lokakuuta 1950 Houston, Texas, Yhdysvallat) on yhdysvaltalainen näyttelijä. Hän on ollut Oscar-ehdokkaana sivuosaroolista elokuvassa "Saattokeikka" (1973). Quaidin muita tunnettuja elokuvia ovat "Vallan huipulla" (1987), "Parents" (1989), "Brokeback Mountain" (2005) ja "Elvis – legendan synty" (2005). Hän sai tähden Hollywood Walk of Famelle 7. lokakuuta 2003.


title: Randy Quaid

text: Randy Quaid on näyttelijä Dennis Quaidin isoveli. Quaid on ollut kaksi kertaa naimisissa, ensin Ella Jollyn kanssa vuosina 1980–1985 ja nykyisin hän elää Evi Quaidin kanssa. Quaidilla on ensimmäisestä avioliitosta yksi lapsi.


title: Hans Geyr von Schweppenburg

text: Hans Freiherr Geyr von Schweppenburg (3. lokakuuta 1884 Müddersheim, Saksa – 24. elokuuta 1963 Bruchbach, Saksa) oli saksalainen metsä- ja lintutieteilijä.


title: Hans Geyr von Schweppenburg

text: Geyr von Schweppenburg opiskeli 1904–1912 sekä Bonnin, Berliinin, Mündenin että Eberswalden yliopistoissa. Hän väitteli metsätieteiden tohtoriksi aiheenaan alalajiproblematiikka. Hän toimi professorina Mündenin metsäkorkeakoulussa ("Forstliche Hochschule"), kunnes jäi eläkkeelle 1938 ja palasi kotilinnaansa Eicksiin.


title: Hans Geyr von Schweppenburg

text: Geyr von Schweppenburg julkaisi useita tärkeitä kirjoituksia metsätaloudesta. Hänen intohimonsa oli kuitenkin lintujen elämän tutkiminen. Täyttäessän 20 vuotta hän oli jo ehtinyt julkaista 15 lintutieteellistä artikkelia ja julkaistujen artikkelien kokonaismäärä oli noin 250. Ensimmäinen ilmestyi 1901 ja viimeinen 1963. Hän tutki erityisesti lintujen muuttoa ja oli alansa arvostetuimpia tutkijoita. Myös lintujen lisääntyminen kiehtoi häntä, ja tutkielmat pikkusiepon (1911) ja vihervarpusen (1930) biologiasta olivat vuosikausia ainoat kelvolliset lähteet näiden kahden lajin lisääntymisestä. Vuonna 1912 hän julkaisi, yhdessä Le Roi'n kanssa, tutkielman Reininlaakson linnustosta, joka oli esikuvana Saksassa myöhemmin julkaistuille paikallislinnustotutkimuksille. Hän laajensi oksennuspallojen tutkimusta ja vuoteen 1906 mennessä oli jo tunnistanut noin 20 000 selkärankaista pöllöjen oksennuspalloista.


title: Hans Geyr von Schweppenburg

text: Vuosina 1907–1908 hän osallistui tutkimusretkiin Huippuvuorille ja Karhusaarelle ja vuonna 1913 Sudaniin. Saman vuoden lopulla hän tutustui tuaregien maahan kamelin selässä, ja 1914 hän ensimmäisenä ornitologina retkeili Ahaggarvuoristossa Etelä-Algeriassa. Jälkimmäisen matkan 3 000 kilometrin vaelluksen aikana hän keräsi 217 lintunäytettä, ensimmäiset keskisen Saharan alueelta. Kolme kuukautta matkan jälkeen hän joutui ensimmäiseen maailmansotaan ja menetti molemmat jalkansa Marnen taistelussa. Hän ei masentunut, vaan opetteli kävelemään tekojaloilla kävelykeppien avulla ja jatkoi sekä työtään että lintuharrastustaan.


title: Hans Geyr von Schweppenburg

text: Geyr von Schweppenburg nimesi joitakin lintujen alalajeja, muun muassa aavikkopääskyn ("Ptyonoprogne obsoleta") alalajin "spatzi".


title: Tazit

text: Tazit (venäjäksi "Тазы") ovat etninen ryhmä Venäjän kaukoidässä Primorjen aluepiirissä. Ryhmä sai alkunsa 1880-luvulla udeheitten, nanaitten ja kiinalaisten seka-avioliitoista. Tazit puhuvat venäjää ja tazin kieltä (kiinan murre joillakin udehen ja nanain sanoilla). 1880-luvulla tazin puhujia oli 1050, mutta nykyään vain vanhukset puhuvat kieltä.


title: Tazit

text: Venäjän vuoden 2002 väestönlaskussa tazien määräksi saatiin 276, joista:


title: IDance

text: iDance on Positive Gamingin tuleva tanssipeli. Se tulee olemaan nelipaneelinen, kuten "Dance Dance Revolution" ja "In The Groove". Pelistä on jo olemassa 32-pelaajan moninpeli, mutta kolikkopeli- ja kotiversio julkaistaan vuoden 2009 aikana. Pelin julkaisemisesta Euroopan ulkopuolella ei ole vielä tietoa.


title: Meltola

text: Meltola on Imatran 15. kaupunginosa. Meltolassa on peruskoulu, jossa opetetaan luokkia 1–6 sekä samalla alueella oleva päiväkoti ja esikoulu. Imatrankoskelle matkaa Meltolasta on n. 2,5 kilometriä. Vuoden 2007 lopussa Meltolassa oli 1 704 asukasta. Aiemmin Meltola on ollut osa Jääsken kuntaa.


title: Udehet

text: Udehet (venäjäksi "Удэгейцы") on kansa, joka elää Primorjen aluepiirissä ja Habarovskin aluepiirissä Venäjällä. He puhuvat venäjää ja omaa kieltään udehea, joka kuuluu tunguusikieliin. Heidän uskontoonsa kuuluu animismia, eläinten palvontaa ja šamanismia. Heidän elinkeinojaan ovat pääosin kalastus, metsästys ja ginsengin poiminta. Venäjän vuoden 2002 väestönlaskussa udeheitten määräksi saatiin 1 657, mikä on hieman enemmän kuin vuoden 1970 lukumäärä 1 500.


title: Michael I. Saaristo

text: Michael (Mikko) Ilmari Saaristo (1. syyskuuta 1938 Viipuri – 27. huhtikuuta 2008 Turku) oli suomalainen biologi.


title: Michael I. Saaristo

text: Mikko Saaristosta tuli ylioppilas Tampereen lyseosta vuonna 1960. Hän opiskeli Turun yliopistossa biologiaa ja valmistui filosofian kandidaatiksi vuonna 1968 ja lisensiaatiksi 1972. Hänen väitöskirjansa vuodelta 1977 käsitteli hämähäkkieläinten fysiologiaa.


title: Michael I. Saaristo

text: Saaristo sai dosentin nimityksen Turun yliopistoon 1979, jossa hän työskenteli lähes koko työuransa. Viime aikoina hän oli museonhoitaja. Eräässä vaiheessa Saaristo toimi Suomen Akatemian tutkimusassistenttina ja uransa alussa Turun lyseon biologian opettajana.


title: Michael I. Saaristo

text: Saaristo tutki hämähäkkejä, erityisesti riippuhämähäkkejä (heimo "Linyphiidae"). Hän julkaisi yli 60 artikkelia hämähäkeistä. Hyönteisistä hän julkaisi 9 artikkelia päivänkorennoista ja viisi artikkelia muurahaisista. Saaristo kuvaili tieteelle uusina noin 70 hämähäkkisukua ja 135 -lajia.


title: Michael I. Saaristo

text: Saaristo kävi tutkimusmatkoilla muun muassa Seychelleillä, Sri Lankassa, Kiinassa ja Kazakstanissa. Hänet kutsuttiin kansainvälisen hämähäkkitutkijain seuran (International Society of Arachnology) kunniajäseneksi.


title: Michael I. Saaristo

text: Mikko Saaristo tarkkaili myös lintuja ja perhosia. Hän oli myös innokas vapaa-ajan kalastaja. Hän oli erinomainen piirtäjä, joka käytti taitoaan kuvittamalla omia ja myös muiden artikkeleita. Saaristo oli naimisissa ja hänellä oli kaksi lasta.


title: Ajan sävel

text: Ajan sävel on suomalaislaulaja Maria Lundin kolmas studioalbumi. Se julkaistiin 5. marraskuuta 2008.


title: Ajan sävel

text: Valtteri Tynkkysen tuottama albumi sisältää suomirock-klassikoita svengaavina 60-luvun versioina. Lund versioi muun muassa Nightwishiä, Neljää Ruusua, Apulantaa, Uniklubia ja Kolmatta Naista. Mukana on myös yksi uusi Lundin ja Tynkkysen kirjoittama kappale.


title: Ajan sävel

text: Ensimmäisenä singlenä julkaistiin Timo Rautiainen & Trio Niskalaukaus -hitti "Surupuku".


title: Ajan sävel

text: Albumi debytoi Suomen virallisen listan sijalla 25, ja ylsi parhaimmillaan sijalle 12. Se pysyi listalla yhteensä 23 viikkoa.


title: Jori Isomäki

text: Jori Isomäki (s. 29. huhtikuuta 1974) on suomalainen salibandyn pelaaja. Hän edustaa seuratasolla|Blue Fox|Blue Foxia]]. Hänen pelipaikkansa on puolustaja. Isomäki on pelannut 46 maaottelua tehden kolme maalia ja kuusi syöttöä eli yhteensä yhdeksän tehopistettä. Isomäki on voittanut kolme MM-hopeaa. Salibandyliigassa hän on pelannut Blue Foxissa, Nurmon Jymyssä, OLS:ssa ja SPV:ssä. Kaudella 2011–2012 hän voitti SPV:n joukkueessa Suomen-mestaruuden.


title: Siwisit

text: Siwisit ovat berbereihin kuuluva etninen ryhmä Siwan keitaalla Egyptissä. He elävät pääosin Egyptissä ja ovat muslimeja. Heitä on noin 15 000 ja he puhuvat siwin kieltä.


title: Amalie Arena

text: Amalie Arena on monitoimiareena Tampassa, Floridassa.


title: Amalie Arena

text: Amalie Arena rakennettiin aikaisemmin Thunderdomella pelanneen NHL-joukkue Tampa Bay Lightningin uudeksi kotiareenaksi. Rakennustyöt alkoivat vuonna 1995 ja areena avattiin 20. lokakuuta 1996 Lightningin ja New York Rangersin välisellä jääkiekko-ottelulla. Myös AFL-joukkue Tampa Bay Storm siirtyi pian uudelle areenalle. Jääkiekon ja arena footballin lisäksi sillä on järjestetty myös muun muassa koripallo-, tennis-, showpaini- ja nyrkkeilyotteluita, taitoluistelukilpailuja sekä konsertteja. Areenalle mahtuu noin 20 000 katsojaa.


title: Amalie Arena

text: Areenan nimioikeudet myytiin vuonna 2002 Tampa Bayn alueella ilmestyvälle "St. Petersburg Times" -sanomalehdelle, mitä ennen se tunnettiin nimellä Ice Palace. Vuonna 2012 St. Petersburg Timesin vaihdettua nimeään areenan nimi muutettiin vastaamaan lehden uutta nimeä Tampa Bay Times. Syyskuussa 2014 areena nimettiin Amalie Arenaksi.


title: Makoto Kobayashi

text: Makoto Kobayashi (, s. 7. huhtikuuta 1944) on japanilainen fyysikko, joka on tunnettu hänen hiukkasten CP- eli symmetriarikkoa käsittelevistä töistään. Hänen ja Toshihide Maskawan vuonna 1973 julkaistu tutkimus ”CP violation in the renormalizable theory of weak interaction” eli ”CP-rikko heikon vuorovaikutuksen renormalisoituvassa teoriassa” oli vuonna 2007 kolmanneksi viitatuin hiukkasfysiikan alan julkaisu kaikkina aikoina.


title: Makoto Kobayashi

text: Kobayashi palkittiin yhdessä Toshihide Maskawan kanssa Nobelin fysiikanpalkinnolla vuonna 2008. He saivat palkinnon teoriastaan, joka selitti symmetriarikon alkuperän ja ennusti ainakin kolmen eri kvarkkiperheen olemassaolon luonnossa. Samana vuonna palkittiin myös Yōichirō Nambu, joka oli löytänyt spontaanin symmetriarikon mekanismin.


title: Trigrammi

text: Trigrammi (卦 pinyin: guà; Wade-Giles: kua) on perinteisen kiinalaisen kosmologian perusteisiin kuuluva kolmesta viivasta koostuva symboli. Trigrammien avulla luokitellaan erilaisia samaan kategoriaan kuuluvia asioita. Niitä käytetään laajasti kiinalaisten oppien käsitteinä, esimerkkeinä tietyt qigongin muodot, lääketiede, fengshui ja Yijing-ennustaminen.


title: Trigrammi

text: Myyttisen Fuxin sanotaan luoneen trigrammit ja baguan tutkiessaan maata ja taivasta sekä kaikkea olevaista. Tämä on daolaisen yinyang-filosofian perusta:


title: Trigrammi

text: 無極生有極, 有極是太極,太極生兩儀, 即陰陽;兩儀生四象: 即少陰、太陰、少陽、太陽,四象演八卦，八八六十四卦


title: Trigrammi

text:
wújí shēng yǒují, yŏují shì tàijí
tàijí shēng liǎngyí, jí yīnyáng
liǎngyí shēng sìxiàng : jí shǎoyīn、tàiyīn、shǎoyáng、tàiyáng
sìxiàng yǎn bāguà, bābā liùshísì guà


title: Trigrammi

text:
Äärettömästä tyhjyydestä ("wuji") syntyi jotain ääretöntä ("youji"); "youji"sta syntyi äärettömyys ("taiji").
"Taiji"sta syntyi "liangyi" (kaksi vastakohtaa); nimittäin yin ja yang;
"liangyi"sta syntyi "sixiang" (neljä kuvaa): nimittäin pieni yin [shǎoyīn], äärimmäinen yin (tàiyīn), pieni yang (shǎoyáng), äärimmäinen yang (tàiyáng)
"sixiang"ista kehittyi "bagua" (kahdeksan trigrammia); kahdeksan kahdeksaa on kuusikymmentäneljä heksagrammia.


title: Trigrammi

text: Trigrammit rakennetaan käyttämällä yhtenäisiä ja katkoviivoja, joita yleensä kutsutaan yin- ja yang-viivoiksi. Rakentaminen aloitetaan alimmasta viivasta, jonka päälle asetetaan vuorollaan yin- ja yang-viivat. Saadaan neljä kuvaa, joiden päälle vuorostaan lisätään yin- ja yang-viivat. Näin saadaan trigrammit järjestyksessä, joka tunnetaan xiantian-baguana.


title: Trigrammi

text: Zhou-dynastian perustajan, kuningas Wenin sanotaan kuvanneen trigrammien suhteita näin:


title: Trigrammi

text: Maailman alussa oli taivas ja maa.Taivas pariutui maan kanssa; näin syntyi kaikki maailmassa.Taivas on qian-gua ja maa on kun-gua.Loput guat ovat niiden poikia ja tyttäriä.


title: Trigrammi

text: Kahdeksan trigrammin avulla voidaan luokitella kaikki maailman asiat.


title: Trigrammi

text: Kiinalaisen kompassin, luopanin, kehillä trigrammit näytetään kahdessa järjestyksessä: "xiantian-bagua" ja "houtian-bagua". Kun trigrammit järjestetään "houtian-baguan" eli "omaksutun järjestyksen" mukaisesti, ne saavat ilmansuunta- ja aikamääreet. Väli-ilmansuuntien trigrammeja qian, gen, xun ja kun käytetään myös, kun kompassin kehä jaetaan 24 osaan eli "vuoreen".


title: Trigrammi

text: Houtian-baguan mukaan järjestetyt trigrammit rinnastetaan Luojoen kaavion (Luoshu) numeroihin.


title: Chris Dudley

text: Christen Guilford "Chris" Dudley (s. 22. helmikuuta 1965) on entinen yhdysvaltalainen koripalloilija. Hän sai NBA-varauksensa 1987 ja pelasi ammattilaisena siitä aina vuoteen 2003. Seuroina olivat Cleveland Cavaliers, New Jersey Nets, Portland Trail Blazers, New York Knicks ja Phoenix Suns.


title: Chris Dudley

text: Dudley sai NBA:n J. Walter Kennedy Citizenship Awardin vuonna 1996.


title: Chris Dudley

text: Dudley syntyi Stamfordissa, Connecticutissa, ja valmistui Yalen yliopistosta. Hänen isoisänsä Guilford Dudley toimi aikoinaan suurlähettiläänä Tanskaan. Hänellä todettiin 16-vuotiaana tyypin 1 diabetes.


title: Kobolttikanuuna

text: Kobolttikanuuna eli kobolttikeilahoitolaite on sädehoitoon aiemmin käytetty erikoislaite.


title: Kobolttikanuuna

text: Kobolttikanuuna muodostuu säteilevästä keskusyksiköstä, suojakuorista sekä kohdistuslaitteistosta ohjaimineen. Säteilevänä aineksena käytetään yleensä kobolttiseosta, jossa säteilevänä isotooppina on koboltti-60, mistä nimikin tulee. Eräissä vanhimmissa 1950-luvulla valmistuneissa laitteissa käytettiin säteilevänä aineksena radiumseosta, kobolttiseos kehitettiin myöhemmin. Näistä vanhimmista laitteista käytetään nimitystä radiumkanuuna.


title: Kobolttikanuuna

text: Kobolttikanuunaa käytetään silloin, kun jokin syöpälaji tarvitsee voimakasta ja tarkkaan suunnattua sädehoitoa. Kohdistuslaitteiston avulla sädesuihku voidaan suunnata millintarkasti haluttuun kohtaan, jolloin se vahingoittaa tervettä kudosta mahdollisimman vähän.


title: Kobolttikanuuna

text: Erityisesti kobolttikanuunaa käytetään silloin, kun potilaan entinen luuydin on luuydinsiirron vuoksi lamautettava kokonaan, mikä tehdään yhdellä tai useammalla kobolttikanuunalla potilaaseen kohdistetun tuhannen radin (=10 gray) syväsädeannoksen avulla.


title: Kobolttikanuuna

text:
Suomen ensimmäinen radiumkanuuna, saatiin lahjoituksena W. Frenckellilta vuonna 1938, ja se sijoitettiin Helsingin yleiseen sairaalaan. Suomen ensimmäinen kobolttikanuuna saatiin lahjoituksena Neuvostoliitolta 1950-luvulla. Se sijoitettiin silloiseen Sädehoitoklinikkaan Unioninkatu 38:aan, jonne rakennettiin yhä jäljellä oleva erityisesti lyijyllä panssaroitu suojatila. Rakennus jäi tarpeettomaksi, kun Sädehoitoklinikka muutti vuonna 1962 Meilahteen uudisrakennukseen, ja tila oli monenlaisessa käytössä varastosta sosiaalitilaksi, kunnes siitä vuonna 1980 tehtiin sairaalan apteekki. Klinikan henkilökuntaan kuulunut harrastelijataiteilija, konemestari Esko Puumalainen maalasi apteekille oman nimikyltin: entisestä suuresta paistinpellistä tehdyssä kyltissä on punainen ketun kuva ja teksti "KETTU-apteekki", koska korttelin nimi on Kettu. Kyltti korjattiin pois sairaalan sulkemisen yhteydessä vuonna 1994, ja sitä säilytetään Töölön sairaalan apteekissa, jonne suljetun apteekin toiminnot ja henkilökunta sijoitettiin.
Kobolttikanuunan suojarakennuksen läpi aiottiin 1990-luvulla rakentaa yliopiston kampushankkeeseen liittyvä porttikäytävä, mutta yrityksestä oli luovuttava, kun ilmeni, että rakennus on suojelukohde, ja lisäksi sen sisällä oleva noin puoli metriä paksulla erikoisseinällä varustettu lyijysuojattu hoitotila olisi ollut äärimmäisen kallis purettava. Kiireisen urakoitsijan purkamat osat kattoa ja kadunpuoleista seinää jouduttiin rakentamaan entiselleen.


title: Kobolttikanuuna

text: Rakennus on ulkoisesti lähes ennallaan, ja sen seinässä on muistolaatta. Kobolttikanuuna käytettiin loppuun 1960-luvulla. Sen kuoret ohjaimineen ovat Meilahdessa Syöpätautien klinikan kellariin sijoitetun odotustilan seinällä muistomerkkinä. Säteilevä ydin palautettiin takaisin Neuvostoliittoon.


title: Radiojodi

text: Radiojodi on jodin radioaktiivinen isotooppi I-131. Sitä syntyy jonkin verran uraanin fissiossa, ja ydinvoimaloista sitä voi onnettomuustilanteissa myös levitä ympäristöön. Tällöin se voi radioaktiivisuutensa vuoksi olla vaarallista, mutta pieninä määrinä sitä voidaan käyttää myös hyväksi kilpirauhassyövän hoitoon.


title: Radiojodi

text: Jodi-131:tä syntyy uraani-235:n fissiossa 2,8336 % fissiotuotteiden kokonaismäärästä. Ydinkokeissa,Tšernobylin ydinvoimaonnettomuudessa ja Hanford Sitessa sitä on levinnyt ympäristöön, mutta lyhyen puoliintumisaikansa vuoksi se hajosi nopeasti. Samasta syystä sitä ei myöskään ole ydinvoimaloiden käytöstä poistetuissa polttoainesauvoissa, toisin kuin isotooppia I-129, jolla on paljon pidempi puoliintumisaika.


title: Radiojodi

text: Jodi-131 hajoaa lähettäen beeta- ja gammasäteilyä. Sen puoliintumisaika on 8,07 vuorokautta. Hajotessaan se muuttuu ksenonin stabiiliksi isotoopiksi Xe-131:


Radiojodi


title: Radiojodi

text: Jodi-131:n hajoamisessa syntyvistä gammakvanteista valtaosa (81 %) on energialtaan 364 keV ja beetahiukkasista 89 %:lla on energiaa 606 keV.


title: Radiojodi

text: Jodin ominaisuus on, että se hakeutuu kilpirauhaseen. Tätä ominaisuutta keksittiin jo 1960-luvulla hyödyntää kilpirauhassyövän hoidossa.


title: Radiojodi

text: Hoitoon tarvittava aine valmistetaan säteilyttämällä tietyn vahvuista jodiliuosta tarkkaan määrätty aika, jonka jälkeen se toimitetaan erikoiskuljetuksena kivestä tehtyyn ja lyijyllä päällystettyyn ja sisävuorattuun astiaan pakattuna hoitolaitokseen. Nämä kuljetukset ovat säteilevyytensä tähden etuoikeutettuja, ja ne siirretään lentoteitse valmistuspaikasta käyttöpaikkaan. Lentokentältä hoitolaitokseen radiojodipakkaukset kuljetetaan tapauksesta riippuen taksilla tai hoitolaitoksen autolla. Taksilla kuljetettaessa lentoyhtiö merkitsee pysyväismääräyksen mukaisesti rahtikirjan numeron kyseisen taksin kirjanpitoon.


title: Radiojodi

text: Pilaantuvuutensa ja säteilyn vuoksi radiojodikuljetukset ovat etuoikeutettuja kuljetuksia, erityisesti siksi että lentokentillä ei ole tiloja tällaisten aineiden säilytykseen. Aikataulu on ensiarvoisen tärkeä, koska säteilyn voima vähenee koko ajan ja liuos on annettava potilaalle tarkkaan määrättynä hetkenä.


title: Radiojodi

text: Syöpäpotilas juo liuoksen mahdollisimman tarkkaan, jopa tyhjentynyt jodiastiakin täytetään vedellä jonka potilas juo. Määräajan jälkeen potilas viedään mittauslaitteeseen joka lukee kilpirauhaseen kertyneen jodin säteilyarvot. Ne kertovat hoitavalle lääkärille miten rauhanen on puhdistunut syöpäsoluista. Hoidon kehittäneet lääkärit puhuivatkin ""syöpäkudoksen pommittamisesta"" säteilyllä


title: Radiojodi

text:
Hoito on hyvin tarkkaa ja vaatii potilaalta tiukkaa yhteistyötä.
Potilaat eivät esimerkiksi saa hoidon aikana syödä fosforipitoisia ruoka-aineita kuten kalaa ja rapua. Naispuolisilla potilailla ehkäisyn tulee olla sataprosenttista, koska isotoopit voisivat vahingoittaa sikiötä.


title: Radiojodi

text:
Radiojodipotilaat säteilevät jonkin verran, ja siksi heidän käsittelynsä vaatiikin hoitohenkilökunnalta erityistä varovaisuutta lyijyesiliinoineen ja dosimetreineen.
Potilaat ovat yleensä omissa huoneissaan, heillä on varoitusmerkein varustetut omat astiat jotka pestään erillään muista sekä lyijykaapissa säilytettävä oma niin ikään lyijyrakenteinen yöastia, koska heidän erittämänsä säteilyn määrä mitataan tarkkaan. Mittauksen jälkeen eritteet ja ulosteet kerätään erityiseen mittalaittein varustettuun lyijyvuorattuun jätesäiliöön. Kun mittalaitteet ovat viikon ajan näyttäneet säteilyn laskeneen nollaan, säiliö voidaan tyhjentää viemäriverkostoon.


title: Radiojodi

text: Hoito kestää vuosia mutta on yleensä hyvin tehokasta.


title: Hannes Karjalainen

text: Johannes (Hannes) Karjalainen (käytti Saksassa peitenimeä Sven Svanström), (24. marraskuuta 1892 Kajaani - 25. helmikuuta 1947) oli suomalainen jääkärieversti. Hänen vanhempansa olivat työnjohtaja Erkki Karjalainen ja Kustaava Kyllönen. Hänet vihittiin avioliittoon vuonna 1922 Elina Lovisa Vartiaisen kanssa.


title: Hannes Karjalainen

text: Karjalainen kirjoitti ylioppilaaksi Kajaanin yhteiskoulusta vuonna 1913 ja liittyi Pohjois-Pohjalaiseen osakuntaan. Opintojaan hän jatkoi Helsingin yliopiston lainopillisessa tiedekunnassa vuosina 1913–1916. Sotilashallinnollisten kurssien 1. jakson hän suoritti vuonna 1928 ja 2. jakson vuonna 1930.


title: Hannes Karjalainen

text: Karjalainen liittyi vapaaehtoisena Saksassa sotilaskoulutusta antavaan jääkäripataljoona 27:n 4. komppaniaan 14. maaliskuuta 1916. Hän otti osaa taisteluihin ensimmäisessä maailmansodassa Saksan itärintamalla Misse-joella, missä hän haavoittui pahoin 24. heinäkuuta 1916 ja siirrettiin sen johdosta pataljoonan täydennysjoukkoon 1. syyskuuta 1916. Haavoista parannuttuaan hänet komennettiin Jääkäripataljoona 27:n Berliinin toimistoon ja edelleen tammikuussa vuonna 1918 Suomen Tukholman lähetystöön, missä hän palveli 26. kesäkuuta 1919 saakka.


title: Hannes Karjalainen

text:
Takaisin Suomeen Karjalainen palasi 1. heinäkuuta 1919 ja astui armeijan palvelukseen ja määrättiin nuoremmaksi upseeriksi Kaartin jääkäripataljoonaan, josta hänet kumminkin siirrettiin 26. heinäkuuta 1919 Kajaanin sissipataljoonaan, missä palveli aluksi nuorempana upseerina ja 15. elokuuta 1919 alkaen majoitusmestarina. Pataljoonan talouspäälliköksi hänet nimitettiin 3. tammikuuta 1920, mistä tehtävästä hänet siirrettiin 1. joulukuuta 1920 alkaen uudelleen nuoremmaksi upseeriksi. Teknillisiin joukkoihin hänelle tuli siirto 1. maaliskuuta 1922 ja hänet sijoitettiin pataljoonan esikuntaan apulaisintendentiksi. Seuraavaksi häntä siirreltiin talouspäällikkönä seuraavasti ensin 28. huhtikuuta 1927 Autopataljoonaan, 15. kesäkuuta 1928 Kuormastopataljoonaan ja 12. lokakuuta 1928 Karjalan kaartin rykmenttiin. Karjalan kaartin rykmentistä hänet siirrettiin 14. syyskuuta 1934 päälliköksi Muonavarikko 2:een. Seuraavaksi hän sai nimityksen Puolustusministeriön ylireviisoriksi 21. joulukuuta 1934.
Talvisotaan Karjalainen osallistui aluksi rauhanaikaisessa tehtävässään, kunnes hänet siirrettiin Päämajaan, missä hänet sijoitettiin Taloushuollon tarkastajan toimistoon, mistä hänet edelleen siirrettiin revisiotoimiston päälliköksi. Välirauhan aikana hän toimi samassa tehtävässä, mutta jatkosodan aikana hänet siirrettiin 10. Divisioonan huoltopäälliköksi, mistä hän palasi takaisin revisiotoimiston päälliköksi vuonna 1942. Vielä samana vuonna hänet siirrettiin huoltopäällikön apulaiseksi Kannaksen Ryhmän esikuntaan, missä hän palveli vuoteen 1943 saakka, jolloin hänet palautettiin takaisin Päämajaan ja hänet nimitettiin taloushuollon tarkastajaksi. Seuraavaksi hänet siirrettiin Huoltokoulun johtajaksi, josta hänet siirrettiin vuonna 1944 Revisiotoimiston päälliköksi, missä tehtävässä hän palveli aina vuoteen 1947 saakka. Hänet haudattiin Helsingin Hietaniemen hautausmaalle.
Karjalainen toimi Autopataljoonan kunnianeuvoston varapuheenjohtajana vuonna 1928 ja Karjalan kaartin kunnianeuvoston puheenjohtajana vuonna 1929. Oli puolustuslaitoksen eri tehtaiden tilintarkastaja vuosina 1935–1945.


title: Alfred Karlberg

text: Alfred Gideon Karlberg (8. helmikuuta 1892 Helsinki - 26. heinäkuuta 1947) oli suomalainen jääkärieverstiluutnantti. Hänen vanhempansa olivat saarnaaja Johan Alfred Karlberg ja Anna Maria Hellström. Hänet vihittiin avioliittoon vuonna 1918 Alice Dagmar Granfeltin kanssa.


title: Alfred Karlberg

text: Karlberg kirjoitti ylioppilaaksi Helsingin ruotsalaisesta normaalilyseosta vuonna 1911 ja liittyi Uusmaalaiseen osakuntaan. Opintojaan hän jatkoi Helsingin yliopiston lainopillisessa tiedekunnassa vuosina 1911–1915. Sotakorkeakoulun komentajakurssi hän suositti vuosina 1925–1926 ja suojeluskuntain piiripäälliköitten täydennyskurssin keväällä vuonna 1937.


title: Alfred Karlberg

text: Hän liittyi yhtenä ensimmäisten vapaaehtoisten joukkoon, joiden päämääränä oli Saksassa sotilaskoulutusta antava Pfadfinder-kurssi, joka järjestettiin Pohjois-Saksassa sijaitsevalla Lockstedter Lagerin harjoitusalueella. Leirille hän ilmoittautui 23. maaliskuuta 1915. Hänet sijoitettiin joukon 1. komppaniaan. Myöhemmin hänet sijoitettiin Kuninkaallisen, Preussin Jääkäripataljoona 27:n 1. konekiväärikomppaniaan 10. syyskuuta 1915. Hän otti osaa taisteluihin ensimmäisessä maailmansodassa Saksan itärintamalla Misse-joella, Riianlahdella ja Aa-joella. Karlberg suoritti Libaussa vuonna 1917 järjestetyn sotakoulun A-kirssin.


title: Alfred Karlberg

text: Karlberg saapui Suomeen (Vaasaan) jääkäreiden pääjoukon mukana yliluutnantiksi ylennettynä 25. helmikuuta 1918. Hänet komennettiin Suomen sisällissotaan ensin joukkueenjohtajaksi 1. Jääkärirykmentin 2. jääkäripataljoonan konekiväärikomppaniaan, josta hänet kumminkin siirrettiin jo 21. maaliskuuta 1918 komppanianpäälliköksi 3. jääkäripataljoonan konekiväärikomppaniaan. Hän osallistui sisällissodan taisteluihin Tampereella, Kämärän kylässä ja Viipurissa.


title: Alfred Karlberg

text: Karlberg määrättiin sisällissodan jälkeen 1. kesäkuuta 1918 ase- ja konekivääriupseeriksi Suomen valkoiseen kaartiin, josta hänet nimitettiin 1. huhtikuuta 1919 Lapuan pataljoonan komentajaksi. Hän erosi armeijasta ja liittyi Suojeluskuntajärjestöön 6. joulukuuta 1927 ja hänet sijoitettiin Vaasan suojeluskuntapiirin päälliköksi.


title: Alfred Karlberg

text:
Karlberg osallistui talvisotaan YH:n (ylimääräiset harjoitukset) aikana Kymenlaakson suojeluskuntapiirin päällikkönä, mistä tehtävästä hänet vapautettiin hänellä todetun sairauden takia. Jatkosodan puhjettua hän kykeni kumminkin taas astumaan palvelukseen ja hänet komennettiin päälliköksi Helsingin suojeluskuntapiirin työvoimatoimistoon, mutta hänen kuntonsa heikkeni jälleen ja hän joutui vuonna 1942 sairaalahoitoon eikä enää palannut sodan aikana takaisin palvelukseen. Hänet haudattiin Helsingin Hietaniemen hautausmaalle.
Karlberg toimi 1. Divisioonan kunniatuomioistuimen jäsenenä vuosina 1920–1924 ja 1927 ja oli apujäsenenä valtioneuvoston määräämässä tutkintolautakunnassa ruotsinkielessä suoritettavia tutkintoja varten vuosina 1925–1927.


title: Shitat

text: Shitat ovat etninen ryhmä Etiopiassa ja Sudanissa. He puhuvat opuuota, nilo-saharalaista kieltä. Kansaan kuuluu useita tuhansia, ja suurin osa heistä ei ole muslimeja, vaikka uskonto onkin alueella yleinen.


title: Sawit

text: Sawit ovat heimo Länsi-Papuassa, Indonesiassa. Heidät tunnettiin 1950-luvulle asti kannibalismia harjoittavina pääkallonmetsästäjinä.


title: Sawit

text: Tämän jälkeen monet heimon jäsnistä kääntyivät kristinuskoon ja vuonna 1972 heille rakennettiin kristittyjen kohtauspaikaksi maailman suurin pyöreä rakennus. Heidän keskuudessaan elänyt kristitty lähetyssaarnaaja Don Richardson kirjoitti kokemuksestaan kirjan "Peace Child".


title: Eino Kalervo

text: Eino Valdemar Kalervo ent. Hyttinen (23. toukokuuta 1891 - 11. lokakuuta 1965) oli suomalainen jääkäriluutnantti. Hänen vanhempansa olivat kirkkoherra Paavo Hyttinen ja Hilma Vilhelmiina Kaivos. Hänet vihittiin avioliittoon vuonna 1922 Margareta Tikkasen kanssa, josta hän Armeijasta hän erosi vuonna 1935 ja avioitui uudelleen vuonna 1936 Rauha Alina Lundenin kanssa.


title: Eino Kalervo

text: Kalervo kirjoitti ylioppilaaksi Oulun suomalaisesta reaalilyseosta vuonna 1913 ja liittyi Pohjois-Pohjalaiseen osakuntaan. Opintojaan hän jatkoi Helsingin yliopiston filosofisen tiedekunnan historiallis-kielitieteellisellä osastolla vuosina 1913–1915 ja lainopillisessa tiedekunnassa vuosina 1923–1924 sekä suoritti alemman oikeustutkinnon vuonna 1924. Tykistöupseerien täydennyskurssin hän suoritti vuosina 1921–1922. Kalervo osallistui Helsingin Ilmasuojelukeskuksen läntisessä lohkoryhmässä suojeluvalvojakurssille vuonna 1944.


title: Eino Kalervo

text: Kalervo liittyi vapaaehtoisena Saksassa sotilaskoulutusta antavaan jääkäripataljoona 27:n 2. komppaniaan 10. joulukuuta 1915. Hän otti osaa taisteluihin ensimmäisessä maailmansodassa Saksan itärintamalla Misse-joella, Riianlahdella ja Aa-joella.


title: Eino Kalervo

text: Kalervo saapui Suomeen (Vaasaan) jääkäreiden pääjoukon mukana aliupseeriksi ylennettynä 25. helmikuuta 1918. Hänet komennettiin Suomen sisällissotaan ensin joukkueenjohtajaksi 2. Krenatöörirykmentin 3. Seinäjoen pataljoonan 2. komppaniaan. Komppanian päälliköksi hänet nimitettiin 18. maaliskuuta 1918. Kalervo osallistui sisällissodan taisteluihin Länkipohjassa, Orivedellä, Vääksyn-Kangasalan akselilla, Moisiossa, Lempäälässä ja Vesilahdella sekä rykmentin etenemiseen Valkeakosken, Hauhon, Tuuloksen ja Lammin kautta Koskelle. Kalervo haavoittui taistelussa Moisiolla 24. maaliskuuta 1918.


title: Eino Kalervo

text:
Kalervo toimi sisällissodan jälkeen päällikkönä Viipurin vartiopataljoonan 2. komppaniassa, josta hänet siirrettiin 17. heinäkuuta 1918 Sortavalan rajavartioryhmän 2. pataljoonaan ja 5. kesäkuuta 1919 alkaen Viipurin paikallispataljoonaan, missä hän toimi kuormastokomennuskunnan päällikkönä ja myöhemmin pataljoonan adjutanttina sekä majoitusmestarina. Omien töidensä ohella hän hoiti myös 25. heinäkuuta 1919 lähtien Viipurin komendanttiviraston adjutantin tehtäviä. Viipurin paikallispataljoonasta hänet siirrettiin 21. kesäkuuta 1920 Rannikkotykistörykmentti 2:een, missä hän toimi aluksi 10. patterissa jaosjohtajana ja myöhemmin patterinpäällikkönä eri pattereissa. Armeijasta Kallio erosi 25. elokuuta 1922 ja liittyi Suojeluskuntajärjestöön 1. marraskuuta 1922 ja hänet sijoitettiin paikallispäälliköksi Vanajan suojeluskuntaan, mistä hänet siirrettiin Etelä-Hämeen suojeluskuntapiirin 2. sotilasohjaajaksi 1. kesäkuuta 1923. Suojeluskunnista hän erosi 1. syyskuuta 1923, mutta määrättiin Suupohjan kutsuntatoimiston sihteeriksi 1. elokuuta 1924 ja apulaispiiripäälliköksi 1. syyskuuta 1925. Edellä mainituista tehtävistä hän erosi 13. tammikuuta 1928, jonka jälkeen työskenteli monilla eri aloilla, kunnes vuonna 1935 hän sai ylimääräisen viran Asutushallituksesta.
Talvisotaan Kalervo osallistui komppanianpäällikkönä Jalkaväkirykmentti 65:ssä, josta hänet lomautettiin sairauden takia. Välirauhan aikana hän palasi virkaansa, jota hän hoiti nyt Maatalousministeriössä. Jatkosodan puhjettua hänet komennettiin Helsingin suojeluskuntapiirin esikuntaan, josta hänet kotiutettiin jo ensimmäisenä sotavuonna ja määrättiin Maatalousministeriön käyttöön. Sotien jälkeen hänet nimitettiin Maatalousministeriön arkistonhoitajaksi. Eläkkeelle hän siirtyi vuonna 1948 ja jatkoi sen jälkeen yksityisiä liiketoimiaan Helsingissä. Hänet haudattiin Loimaalle.


title: Etelänummen koulu

text: Etelänummen koulu on yläkoulu Pietarsaaren kaupungissa. Koulu on aiemmin toiminut samassa rakennuksessa lukion kanssa, mutta vuoden 2006 syksyllä lukio-opetus siirrettiin Pursisalmen koululle. Yläkoulussa opiskelevat perusopetuksessa olevien lisäksi erityisluokat sekä Oravaisten pakolaiskeskuksessa asuvat oppilaat.


title: Johannislundin lasitehdas

text: Johannislundin lasitehdas toimi Johannislundissa Kiikalassa Varsinais-Suomessa nykyisen Salon kaupungin alueella vuosina 1813–1960. Tehdas oli Nuutajärven ohella Suomen lasitehtaista pitkäikäisin.


title: Johannislundin lasitehdas

text: Tehdas perustettiin Kiikalan, Someron, ja Nummen pitäjien yhtymäkohdalla sijainneelle Hidoisenpyölin ulkoveromaalle, johon perniöläisellä Viipurin eli Frillan säterillä oli vanhastaan osuus, jonka Perniössä maata omistanut vänrikki Johan Berndt von Torcken hankki omistukseensa.


title: Johannislundin lasitehdas

text: Lasitehtaalle sopivaksi paikan teki sijainti laajalla Kaskistonnummen harjualueella, jossa oli sopivaa kvartsihiekkaa ja runsaasti ennestään hyötykäyttämätöntä metsää. Matkaa Kiikalan kirkolle oli kuitenkin 10 kilometriä, ja ensiksi piti rakentaa tie. Työntekijöitä perustetussa tehtaassa oli alaikäiset mukaan lukien noin 50. Tuotteina olivat aluksi pullot, apteekkilasi ja yksinkertainen talouslasi.


title: Johannislundin lasitehdas

text: von Torckenilta tehtaan osti sen isännöitsijänä aiemmin toiminut Jean Lignell, joka oli tehtaan omistaja vuosina 1819–1830. Lignellin aikana tehtaan tuotannossa ei tapahtunut suuria muutoksia.


title: Johannislundin lasitehdas

text: Lignellin jouduttua konkurssiin omistajana oli esittelijäsihteeri, teologian tohtori Henric Reinhold Bäck vuosina 1830–1833 kunnes tehtaan osti Perttelin Inkereen lasitehtaan ja kartanon omistajaksi vain kaksi vuotta aiemmin tullut Magnus Leonard Alftan. Alftanin aikana tehtaan tuotanto jatkui hyvin entisenlaisena ja pääatuotteena olivat pullot Alftanin keskittyessä pääasiassa Inkereen kartanon hoitoon. Vuosina 1851-1859 Alftan vuokrasi tehtaan ensin lasinpuhaltajamestari Lars Viktor Sundvallille ja tämän liikekumppanille Alex Grönvallille ja sitten lasinpuhaltajamestari Alexander Fallerille. Vuokraajien aikana tuotanto enemmän kuin kaksinkertaistui.


title: Johannislundin lasitehdas

text: Magnus Leonard Alftanin kuoltua vuonna 1859 tehtaan peri hänen leskensä Sophie Alftan, joka aloitti välittömästi laajat uudistyöt ostamalla maanviljelystilan ja lisää metsää tehtaan läheisyydestä, rakentamalla uudelleen suuren osan tehtaasta ja hankkimalla ammattimiehiä ulkomailta. Päätuotteeksi Johannislundissa tuli nyt ikkunalasi. Väritön ikkunalasi vaati kuitenkin kalliita tuontiraaka-aineita, ja vuonna 1865 tehdasrakennus paloi. Se rakennettiin uudelleen, mutta taloudelliset vaikeudet olivat liian suuret ja Sofie Alftan anoi konkurssia.


title: Johannislundin lasitehdas

text: Vuonna 1869 tehtaan osti sen päävelkoja varatuomari Henrik Gustav Snellman, jonka kuoltua omistajaksi tuli vuonna 1870 ensimmäisen omistajan pojanpoika Karl Wilhelm von Torcken. Vuonna 1875 von Torcken myi puolet tehtaasta von Alftanien pojalle Alfons Alftanille, joka vuonna 1866 oli hankkinut omistukseensa Ariman lasitehtaan Pusulassa. Tämä yhtiökumppanuus kesti vain vuoteen 1879, minkä jälkeen von Torcken lunasti koko tehtaan itselleen. Päätuotteiksi tulivat von Torckenin aikana jälleen pullot, mutta vuonna 1892 myös von Torcken päätyi konkurssiin. Vuonna 1893 omistajana oli hetken Axel E. Boijer ja hänen jälkeensä 1893–1895 maakauppias Fritj. Leopold Strömberg von Torckenin toimiessa isännöitsijänä. Strömbergiltä tehtaan osti kokenut lasiteollisuusmies Anders Nordstedt.


title: Johannislundin lasitehdas

text: Vuonna 1897 tehtaan kirjanpitäjäksi palkattiin Herman Silvén, joka sai tehtaan tuotannon kaksinkertaistettua heti ensimmäisenä toimintavuonnaan. Silvén osti Johannislundin vuonna 1898 yhdessä porilaisen kauppiaan Aksel Karlssonin kanssa, joka myi osuutensa Silvénille 1901. Herman Silvénin kuoltua 1913 tehtaan johdossa jatkoi hänen leskensä Anna Silvén. Konekantaa uudistettiin 1930-luvulla hankkimalla pullojen tuotantoon puoliautomaattikoneita ja rakentamalla uusi hytti. Vuonna 1943 toimitusjohtajaksi tuli Anna ja Herman Silvénin poika Bjarne Silvén, ja tehdas jatkoi toimintaansa valmistaen lähes pelkästään olut- ja virvoitusjuomapulloja. Kokoautomaattipullokoneita ei kuitenkaan enää hankittu, ja Anna Silvénin kuoltua vuonna 1958 Karhulan ja Iittalan lasitehtaat omistanut A. Ahlström Oy ja Riihimäen Lasi Oy ostivat vanhanaikaiseksi käyneen tehtaan vuonna 1959 ja lopettivat sen vuonna 1960.


title: Johannislundin lasitehdas

text: Tehtaan lopettamisen jälkeen kartanon maat vuokrattiin pois. Nykyään tehtaan entiset työntekijöiden asunnot ovat vuokralla entisten työntekijöiden ja heidän jälkeläistensä kesäasuntoina ja kartanossa asuu Anna Silvénin tyttärentytär Ritva Liisa Lakkonen perheineen.


title: Johannislundin lasitehdas

text: Tehtaan yhteydessä toimi Johannislundin kansakoulu vuosina 1910–1960 ja tehtaan ollessa toiminnassa myös oma kauppa. Johannislundin koulupiiri käsitti Hidoisenpyölin ulkoveromaalla sijainneen vireisen tehdasalueen ohella viereisen Säräjärven kylän sekä Kiikalan puoleisten lähikylien Saaren ja Yltäkylän takamaita Varesjärven ja Varesjoen suunnassa Johannislundista etelään, missä toisena pitkän historian omanneena teollisuuslaitoksena toimi Varesjoen saha vuodesta 1751 aina 1900-luvun loppuvuosikymmenille asti.


title: Johannislundin lasitehdas

text: Vuonna 2009 Johannislundin lasitehtaan alue nimettiin yhdeksi Suomen valtakunnallisesti merkittävistä rakennetuista kulttuuriympäristöistä. Alueen vanhimpia rakennuksia ovat hirsiset asuinrakennukset Yli- ja Alipykninki 1860-luvulta sekä kartanon päärakennus 1870-luvulta. Lisäksi alueella on useita arkkitehti Toivo Paatelan suunnittelemia rakennuksia 1930-luvulta, ennen vuotta 1911 rakennettu koulu ja työväenrakennus noin vuodelta 1890.


title: Johannislundin lasitehdas

text: Johannislundin teollisuusmiljöötä on kuvannut maalauksissaan kuvataiteilija Oskari Paatela, jonka veli, arkkitehti Toivo Paatela suunnitteli lasitehtaan rakennuksia. Lisäksi Paatela maalasi muotokuvia myös tehtaan omistajaperheen jäsenistä.


title: Johannislundin lasitehdas

text: Kirjailija Kaari Utrio kertoo käyttäneensä Johasnnislundin lasitehtaan miljöötä esikuvana romaanissaan "Vaitelias perillinen" (2009) kuvaamalleen kuvitteelliselle lasiruukille, joka sijaitsee niin ikään kuvitteellisessa "Nummijärven" pitäjässä "Pusulan ja Kiikalan välissä" lounaisessa Suomessa.


title: Johannislundin lasitehdas

text: Kiikalan kotiseutumuseossa Kiikalassa on esillä Johannislundin lasitehtaan tuotteita. Kesällä 2013 siellä järjestettiin myös tehtaan perustamisen 200-vuotismuiston johdosta tehtaan historiaa esittelevä näyttely. Vuonna 2009 ilmestyi myös Kiikala-seuran julkaisemana tehtaan historiasta kertova Matti Sjöbergin kirja "Pruuki".


title: Askalafos

text: Askalafos () oli kreikkalaisessa mytologiassa kahden eri mieshahmon nimi.


title: Askalafos

text: Askalafos, Areen ja Astyokhen poika, oli Orkhomenoksen kuningas ja Ialmenoksen kaksoisveli. Hyginus tosin mainitsee kerran hänen olleen argoslaisen Lykoksen poika. Veljensä kanssa hän johti minyanilaiset Troijan sotaan 30 aluksen voimin. Sodassa hän sai surmansa Deifoboksen keihäästä, mikä sai hänen isänsä raivon partaalle.


title: Askalafos

text: Askalafos mainitaan yhtenä Helenan kosijoista ja myös argonauttina.


title: Askalafos

text: Askalafos oli Akheronin ja joko Orfnen tai Gorgyran poika. Kun Persefone oli saanut Haadekselta luvan palata maan päälle sillä ehdolla, ettei tämä söisi siellä mitään, Askalafos väitti Persefonen syöneen matkallaan granaattiomenan. Demeter rankaisi Askalafosta laittamalla suunnattoman kiven tämän päälle, mutta kun Herakles myöhemmin vieritti kiven pois, muutti Demeter tämän pöllöksi – toisen variaation mukaan Persefone teki tämän itse.


title: Jonathan Winters

text: Jonathan Harshman Winters III (11. marraskuuta 1925 Dayton, Ohio – 11. huhtikuuta 2013 Montecito, Kalifornia) oli yhdysvaltalainen koomikko ja näyttelijä. Hän syntyi Ohiossa ja palveli toisessa maailmansodassa Yhdysvaltain merijalkaväessä. Sodan jälkeen hän opiskeli Kenyon Collegessa ja Dayton Art Institutessa.


title: Jonathan Winters

text: Luotuaan pitkän uran televisiossa, elokuvissa ja komedia-albumeilla Winters sai vuonna 1999 Mark Twain -palkinnon amerikkalaisesta huumorista. Häntä huomioitiin myös Grammy- ja Emmy-palkinnoilla sekä tähdellä Hollywood Walk of Famella. Hän työskenteli paitsi komedian parissa, myös kirjailijana ja taidemaalarina. Hänellä oli vaimonsa Eileenin kanssa kaksi lasta.


title: Jonathan Winters

text: Wintersillä oli kaksisuuntainen mielialahäiriö, johon hän sai hoitoa 1960-luvulta lähtien. Hänen filmografiansa joukkoon kuuluvat muiden muassa elokuvat "Mieletön, mieletön maailma" (Kramer, 1963) ja "Venäläiset tulevat, venäläiset tulevat" (Jewison, 1966).


title: Heliografia

text: Heliografia (, aurinkopiirros) on ranskalaisen keksijän Joseph Nicéphore Niépcen kehittämä maailman ensimmäinen menetelmä pysyvän valokuvan luomiseksi. Niépce otti vanhimman säilyneen valokuvan, "Näkymä ikkunasta Le Grasissa", vuonna 1826 käyttäen camera obscuraa ja 25,8 x 29 cm:n kokoista öljykäsiteltyä bitumilla pinnoitettua tinalevyä. Kun levy huuhdeltiin laventeliöljyllä, ainoastaan auringonvalosta kovettunut osa, "itse kuva", jäi jäljelle. Ensimmäisen säilyneen kuvan valottamiseen meni kahdeksan tuntia, minkä vuoksi aurinko paistaa kuvassa molemmista suunnista, ja varjot heittyvät kahteen suuntaan.


title: Heliografia

text: Niépce oli askarrellut valokuvauksen parissa jo vuodesta 1816 kokeillen erilaisia valonherkkiä kemikaaleja. Näiden varhaisten kokeiluiden tulokset eivät olleet pysyviä, sillä hän ei onnistunut kuvan kiinnittämisessä, joten kuvat haalistuivat nopeasti häviten näkyvistä.


title: Heliografia

text: Niépcen kuoltua 1833 hänen työtään jatkoi Louis Daguerre, joka 1839 julkaisi heliografiaan ja Niépcen havaintoihin perustuvan, mutta huomattavasti kehittyneemmän dagerrotypian.


title: Milton Berle

text: Mendel Berlinger eli Milton Berle (12. heinäkuuta 1908 – 27. maaliskuuta 2002) oli yhdysvaltalainen koomikko ja näyttelijä. Hän nousi laajaan kuuluisuuteen juontamalla vuosina 1948–1955 televisiossa "Texaco Star Theater" -show’ta. Hän esiintyi myös Broadwaylla ja lukuisissa elokuvissa, joista ensimmäisessä jo vuonna 1914.


title: Milton Berle

text: Berle pääsi lapsena opiskelemaan Manhattanin Professional Children’s Schooliin. Hänellä on tähti Hollywood Walk of Famella, ja hänet on otettu myös California Hall of Fameen.


title: Milton Berle

text: Berle pysyi henkisesti vireänä vanhuuteensa saakka. Huhtikuussa 2001 julkisuuteen tuli tieto hänen sairastamastaan suolistosyövästä. Hän kuoli Los Angelesissa 93-vuotiaana maaliskuussa 2002.


title: Luettelo televisiosarjan Megas XLR hahmoista

text: Luettelo piirrossarja Megas XLR:ssä esiintyvistä kuvitteellisista hahmoista.


text: Grrkek "the Planet Killer" on kuvitteellinen avaruusolio, joka teki ensiesiintymisensä jaksossa "Breakout" vuonna 2004. Hahmon äänenä toimi Beau Billingslea.


text: Planeettojen tappajana tunnettu Grrkek on todella isokokoinen punainen lohikäärmettä ja liskoa muistuttava suomuinen avaruusolio. Hän sai lempinimekseen planeettojan tappaja, koska kykeni tuhoamaan kokonaisen planeetan hetkessä, jota hän onkin harrastanut jo monia vuosia. Lopulta Grrkek joutui oikeuteen tekemistään rikoksista, mutta ei katunut tekojaan vaan oli valmis jatkamaan tuhoamista. Grrkek onnistuttiin viemään videopelikasettia muistuttavaan vankilaan muiden intergalaktisen rikollisten seuraan.


text: Vuosia oli kulunut, kun Coop löysi autotallimyynnistä saman videopeliä muistuttavan kasetin. Hän lähti kotiinsa kokeilemaan peliä, mutta epäonnekseen vapauttaakin Grrkekin 1 987 462 128 012 biljoonan vuoden vankeudesta. Grrkek ei kuitenkaan aluksi kyennyt käyttämään voimiaan, koska biljoona vuotta sitten, samalla kun hänet vangittiin, hänestä imettiin energiaa pois, jonka avulla Grrkek loi energiapalloja. Coopin taistelu häntä vastaan vaikeutui entisestään, kun hän ampui energiasäteen Grrkekiä kohti, jonka avulla hän muuntautui hyönteisille tuttuun kotiloon ja hetkeä myöhemmin palasi takaisin kotilosta entistä voimakkaampana saatuaan voimansa takaisin. Tilanne kuitenkin vaikeutui Coopin kannalta entisestään, kun hän Jamien kanssa vapautti loputkin intergalaktiset rikolliset. Grrkek ei kuitenkaan kyennyt päihittämään Coopin Megasia ja lopultakin kohtasi ylivertaisensa vastuksen.


text: Grrkekillä on kyky luoda eri kokoisia keltaisia energiapalloja, joilla hän voi tuhota kerralla kokonaisen planeetan.


text: Zanzoar on kuvitteellinen robotti, joka teki ensiesiintymisensä jaksossa "Coop D'Etat" vuonna 2005. Hahmon äänenä toimi Optimus Primena tunnettu Peter Cullen.


text: Kaukaiselta planeetalta kotoisin oleva Zanzoar kuuluu ilkeään robottirotuun, jotka taistelevat keisarinsa asettamien palkintojen vuoksi. Hän on GyVenin kanssa planeettansa paras taistelija ja käyttää aseenaan piikikästä moukaria. Hän on muiden housianien tavoin valloittanut useita planeettoja ja taistellut pahimpia petoja vastaan. Keisari päätti ilmoittaa antavansa viimeisen tehtävänsä, siitä kenestä tulisi uusi keisarin kruununperijä. Tehtävä oli etsiä useilta planeetoilta pyhäinjäännöstä, jonka avulla heidän tuhansia vuosia palanut pyhä liekki Azaroth saataisiin jälleen liekehtimään suurella mahtavuudella.


text: Suunnitelma kuitenkin muuttui, kun Coop vahingossa teleporttasi itsensä heidän planeetalleen ja samalla sammutti heidän liekkinsä. Keisari käski vangita tämän Megasin ja se joka saa tuotua hänet takaisin kotiplaneetalle Housianiin perii keisarin vallan ja saa käsiinsä heidän miekan. Zanzoar löysi ensimmäisenä Megasin, mutta ei kyennyt heti kaappaamaan häntä, kun hänen pahin kilpailijansa GyVen esti tämän aikeet. Tästä alkoikin taistelu heidän kesken, kun kerta toisensa jälkeen Zanzoar ja GyVen kaappasivat Megasin itseellen mennessään kohti kotiplaneettaansa. Zanzoar lopulta voitti taistelun ja hänet kruunattiin uudeksi keisariksi. Megas kuitenkin onnistui karkaamaan vankilastaan Coopin hajottaessa erityisen laitteen, joka sammutti kaikki Megasin virrat. Zanzoar ja kumppanit taistelivat Megasia vastaan, jolle kukaan ei pärjännyt, varsinkaan kun hän sai Azarothin liekit käsiinsä, jolloin alkuperäinen keisari julisti Megasin uudeksi keisariksi. Coop kuitenkin onnistui pilaamaan hetkellisen rauhan sytyttämällä tuleen koko keisarin huoneen ja taistelu alkoi uudestaan, kunnes Coop sai heidät pois kyseiseltä planeetalta.GyVen on kuvitteellinen robotti, joka teki ensiesiintymisensä jaksossa "Coop D'Etat" vuonna 2005. Hahmon äänenä toimi muun muassa Megatronina ja Fred Jonesina tunnettu Frank Welker.


text: Housian Worlds -planeetalta kotoisin oleva GyVen kuluu ilkeään robottirotuun, jotka taistelevat keisarinsa asettamien palkintojen vuoksi. Hän on Zanzoarin kanssa planeettansa paras taistelija ja käyttää aseenaan bumerangin näköisiä teräaseita. Hän on muiden housianien tavoin valloittanut useita planeettoja ja taistellut pahimpia hirviöitä vastaan. Keisari päätti ilmoittaa antavansa viimeisen tehtävänsä, siitä kenestä tulisi uusi keisarin kruununperijä. Tehtävä oli etsiä useilta planeetoilta pyhäinjäännöstä, jonka avulla heidän tuhansia vuosia palanut pyhä liekki Azaroth saataisiin jälleen liekehtimään suurella mahtavuudella.


text: Suunnitelma kuitenkin muuttui, kun Coop vahingossa teleporttasi itsensä heidän planeetalleen ja samalla sammutti heidän liekkinsä. Keisari käski napata tämän Megasin ja se joka saa tuotua hänet takaisin kotiplaneetalle Housianiin perii keisarin vallan ja saa käsiinsä heidän miekan. Zanzoar löysi ensimmäisenä Megasin, mutta ei kyennyt heti kaappaamaan häntä, kun GyVen esti tämän aikeet. GyVen kuitenkin onnistui saamaan Megasin voimattomaksi erityisellä ohjuksella, joka tarttui Megasin selkään ja sammutti tämän virtalähteensä. Hän taistelikin Zanzoarin kanssa siitä kuka saa Megasin ensin planeetalleen, jonka Zanzoar lopulta voitti ja hänet kruunattiin uudeksi keisariksi. Megas kuitenkin onnistui karkaamaan vankilastaan seremonian aikana. GyVen ja uusi keisari Zanzoar kävivät Megasin kimppuun, mutta eivät pärjänneet hänelle saadessaan Azarothin liekit käsiinsä, jolloin alkuperäinen keisari julisti Megasin uudeksi keisariksi. Coop kuitenkin onnistui pilaamaan hetkellisen rauhan sytyttämällä tuleen koko keisarin huoneen, jonka aikana GyVen huomasi Megasin sisällä olevan ihminen ohjaamassa robottia. Tämän myötä taistelu alkoi uudestaan, josta Megas onnistui pääsemään pois.Drallag on kuvitteellinen robotti, joka teki ensiesiintymisensä jaksossa "Ice Ice Megas" vuonna 2004. Hahmon äänenä toimi muun muassa Johnny Bravona tunnettu Jeff Bennett.


text: Drallag on Ceruleanien ylimielinen johtaja, joka on vuosia yrittänyt tuhota jäistä naapuriplaneettaa. Koska heidän planeettansa on kuiva ja pelkkää aavikkoa, Drallag kaappaili välillä jäätä Yetien planeetalta, jotta he saisivat ilmanjäähdyttimet toimimaan. Sitä ennen hän johti hyökkäystä yritystä Yetejä vastaan, mutta epäonnistui yrityksessään, kun eräs Drallagin omista roboteista vaihtoikin puolta huomatessaan Yetien viattomuuden.


text: Tämän jälkeen Drallag ei kyennyt enää valloittamaan Yetien jäistä planeettaa. Heidän suojelijansa kuitenkin tuhottiin, kun Coop törmäsi vahingossa jäiselle planeetalle, jossa tämä suojelija hyökkäsi saman tien Coopin kimppuun ja hävisi. Drallag näki tilaisuutensa ja hyökkäsi Yetien planeetalla tuhotakseen sen vihdoin ja viimein. Hän joutui kuitenkin taistelemaan Coopia vastaan, joka aluksi auttoi vahingossa tuhoamaan jäistä planeettaa. Drallag kuitenkin koki tappion Coopille, joka tuhosi samalla heidän planeettansa.


text: Klaar on kuvitteellinen avaruusolio, joka teki ensiesiintymisensä jaksossa "A Clockwork Megas" vuonna 2004. Hahmon äänenä toimi Peter Cullen.


text: Intergalaktisen vankilan luoja, joka kehitti planeetalle Omnicron One keskuksen teköalyisille rikollisille, jossa hän aivopesee heidät rauhaa rakastaviksi roboteiksi tehdäkseen heistä "hyvä käytöksisiä" rikollisuuden sijaan. Sillä hän inhoaa teköälyllisiä olentoja.


text: Klaarin vuosien elämäntyön meni kuitenkin hukkaan, kun Coop ilmestyi planeetalle madonreiän kautta. Tarkoituksenaan vain kysyä ajo-ohjeita takaisin maapallolle, mutta hän joutuikin Klaarin vangiksi, joka luuli tätä kapinalliseksi vangiksi ja joutui aivopesemään uudelleen erään vangin. Pian hän kuitenkin huomasi Megasia ohjaavan ihminen, mutta se ei estänyt häntä tuhoamasta häntä. Klaar yritti kaikin keinoin päästä eroon Coopista, jopa käskemällä satelliitti lähettimensä avulla vankejaan hyökkäämään Coopia kohti. Coop kuitenkin onnistui päihittämään Klaarin tuhoamalla hänen satteliittinsa ja näin vapauttamalla rikolliset heidän mielenhallinnasta. Coop ei kuitenkaan koskaan tiennyt vapauttaneensa rikolliset heidän vankilastaan.


title: Antrea (Viipurin piiri)

text:
Antrea eli Kamennogorsk on kaupunkikunta () ja samanniminen, kuntakeskuksena toimiva kaupunki Viipurin piirin pohjoisosassa Leningradin alueella Venäjällä. Antrean kaupunkikunta käsittää alueen Viipurin kaupungin pohjoispuolelta Vuoksen molemmin puolin. Lännessä se rajoittuu Suomen rajaan, pohjoisessa Karjalan tasavaltaan ja idässä Käkisalmen piiriin. Sen naapurikuntia ovat luoteessa Enso (Svetogorsk) sekä Suomen puolella Lappeenranta ja Rautjärvi, pohjoisessa Karjalan tasavallan puolella Hiitola, idässä Käkisalmen piirin puolella Kaarlahti ja Räisälä, etelässä Kähäri, Viipuri ja Tienhaara.
Antrean eli Kamennogorskin kaupungin lisäksi kaupunkikuntaan kuuluvat seuraavat maaseututaajamat:Antreassa on suuria harmaan graniitin louhoksia, joita hyödyntää seitsemän kiviteollisuusyritystä. Kaupungissa on myös kaksi paperitehdasta. Vanhempi, kirjapainopaperia tuottava perustettiin entisen suomalaisen sokeritehtaan tiloihin. Uudempi tehdas tuottaa WC-paperia ja on ruotsalaisomistuksessa.


title: Antrea (Viipurin piiri)

text: Antrean kaupunkikunta sijaitsee Suomen Neuvostoliitolle luovuttamalla alueella ja se käsittää suunnilleen Suomen luovuttamat Antrean ja Vuoksenrannan kunnat, sekä osia Viipurin maalaiskunnasta, Nuijamaasta, Kirvusta ja Rautjärvestä. Antrean nykyinen kaupunki sijaitsee entisen Antrean kirkonkylän - asemanseudun paikalla.


title: Antrea (Viipurin piiri)

text: Antrean kaupunkikunta muodostettiin 1. tammikuuta 2006 yhdistämällä Antrean kaupunki sekä Sairalan, Kavantsaaren ja Sokkalan kylähallinnot.


title: Heikki Lehmusto

text: Heikki Jaakko Lehmusto (s. 17. helmikuuta 1947 Oulu) on suomalainen yritysjohtaja, media-alan vaikuttaja, hallitusammattilainen ja pakinoitsija.


title: Heikki Lehmusto

text: Oikeustieteen kandidaatiksi opiskellut Lehmusto toimi opiskeluaikoina Sanoma-osakeyhtiössä toimittajana ja valmistuttuaan Yhtyneitten Kuvalehtien lakimiehenä. Vuosina 1977–1980 Lehmusto oli kirjapaino Kannan ja vuosina 1980–1986 Insinöörilehdet Oy:n toimitusjohtajana.


title: Heikki Lehmusto

text: Heikki Lehmusto toimi Kolmostelevision toimitusjohtajana yhtiön alusta 1986 vuoden 1993 alkuun asti, jolloin Oy Kolmostelevisio Ab ja MTV Oy yhdistettiin televisiokanava MTV3:ksi. Kolmostelevision jälkeen hän siirtyi pörssiyhtiö Fazer Musiikki Oy:n toimitusjohtajaksi. Kun Fazer oli myyty Time Warnerille, Lehmustosta tuli 1994 Yleisradion televisiotoiminnan johtaja ja yhtiön hallituksen jäsen, jossa tehtävässä oli vuoteen 2001 saakka.


title: Heikki Lehmusto

text: Yleisradiosta Lehmusto siirtyi 2001 Silja Oyj:n varatoimitusjohtajaksi, josta hänen oli määrä siirtyä seuraavan vuoden lopussa eläkkeelle jäävän toimitusjohtajan tilalle. Syksyllä 2002 yhtiön omistajat päättivät kuitenkin valita hänen tilalleen Antti Pankakosken.


title: Heikki Lehmusto

text: Johtajauransa ohella Lehmusto on toiminut hallituksen jäsenenä muun muassa Oy Dipoli Ab:ssä, Gummerus-kustantamossa, A-lehdissä ja Veikkauksessa. Lehmusto on myös osakkaana hallitusammattilaisten yhteisössä Boardman Oy:ssä, jossa hän on luonut kolmannen sektorin hallitusmmattilaisten suurtapahtuman Pro Bono -seminaarin.


title: Heikki Lehmusto

text: Lehmusto on ollut Tennisliiton puheenjohtaja vuosina 1992–1995. Hän on toiminut Savonlinnan oopperajuhlien hallituksen puheenjohtajana 1994–2003.


title: Heikki Lehmusto

text: Heikki Lehmusto harrastaa kirjoittamista. Yhdessä Kalle Isokallion kanssa hän on koonnut vuosittaista "Suomen parhaat vitsit" -kirjaa nimimerkeillä Henrik Muste ja Kari Kallis. He ovat tiettävästi myös Tekniikka & Talous -lehdessä julkaistavien "Perusinsinööri Veijo Miettisen" pakinoiden takana. Entisenä ketjupolttajana Lehmusto kirjoitti opaskirjan tupakoinnin lopettamisesta muille kaltaisilleen.


title: Jalkapallon Afrikan-mestaruuskilpailut 2002

text: 23. jalkapallon Afrikan-mestaruuskilpailut pelattiin Malissa 19. tammikuuta – 10. helmikuuta 2002. Turnauksen voitti Kamerun, jolle mestaruus oli neljäs.


text: Turnauksen ottelut pelataan kuudessa eri kaupungissa.


text: 3 maalia


text: 2 maalia


title: Hel (täsmennyssivu)

text: Hel tai HEL voi tarkoittaa seuraavia:


title: Miquel Soler

text: Miquel Soler Sarasols (s. 16. maaliskuuta 1965 Girona, Espanja) on espanjalainen entinen jalkapalloilija ja nykyinen valmentaja.


title: Miquel Soler

text: Soler oli pelipaikaltaan puolustaja, välillä hän pelasi myös keskikenttäpelaajana. Soler edusti pelaajauransa aikana useaa Espanjan pääsarjajoukkuetta, joista nimekkäimmät olivat Barcelona ja Real Madrid.


title: Miquel Soler

text: Soler on Espanyolin junioriakatemian kasvatteja. Edustusjoukkueessa hän teki ensiesiintymisensä kaudella 1983–1984. Neljännellä kaudellaan Katalonialaisten riveissä joukkue sijoittui sarjakauden loppuvaiheen päätteeksi kolmanneksi. Soler pelasi kaudella 41 ottelua ja teki niissä kaksi maalia. Hän oli mukana myös kun Espanyol eteni vuoden 1988 UEFA Cupin loppuotteluun. Espanyol kuitenkin hävisi loppuottelun rangaistuspotkukilpailussa saksalaiselle Bayer Leverkusenille.


title: Miquel Soler

text: Espanyolista Soler siirtyi paikallisvastustaja Barcelonan riveihin. Hän oli mukana voittamassa Cup-voittajien cupia heti ensimmäisellä kaudellaan. Vuonna 1991 hän siirtyi Atlético Madridiin. Joukkueessa hän voitti uransa toisen Copa del Reyn. Kauden jälkeen Soler palasi Barcelonaan.


title: Miquel Soler

text: Kahden hyvin sujuneen Sevilla-kauden jälkeen hän siirtyi Real Madridin riveihin. Solerilla oli kuitenkin vaikeuksia vakuuttaa paikkansa joukkueen avauskokoonpanossa. Ennen pelaajauransa päätöstä Soler pelasi viimeiset viisi kautta Mallorcan riveissä. Soler pelasi urallaan yhteensä 504 pääsarjaottelua ja teki niissä 12 maalia.


title: Miquel Soler

text: Hän pelasi yhteensä 9 maaottelua ja oli mukana vuoden 1988 jalkapallon EM-kilpailuissa.


title: Kinotour

text: Kinotour on kiertävä elokuvateatteri Varsinais-Suomessa. Se järjestää elokuvanäytäntöjä kunnissa, joissa ei ole omaa elokuvateatteria. Näytännöt ovat pääosin lastenelokuvia, joita esitetään julkisissa yleisötiloissa ja kouluissa. Kinotour järjestää elokuville myös suuria ulkoilmanäytäntöjä.


title: Kinotour

text: Kinotour esittää elokuvia ainakin Naantalissa, Kyrössä, Liedossa, Marttilassa, Nousiaisissa, Piikkiössä, Taivassalossa, Koski Tl:ssä, Oripäässä, Mynämäellä, Säkylässä, Ypäjällä, Karkkilassa ja Aurassa. Kinotourilla on ollut esitystoimintaa yli 20 kunnassa. Kinotour oli mukana Karkkilassa syksyllä 2017 järjestetyillä elokuvafestivaaleilla, jonka muita yhteistyötahoja olivat Elokuvakerho Kino Iglu, Karkkilan nuoriso- ja kulttuuritoimi ja työväenopisto, Lukeva ry, mediapaja Werstas, Ruukinpaja, Lyhty ry ja Sodankylän elokuvajuhlat.


title: Kinotour

text: Kinotour on perustettu vuonna 1998, ja se kuuluu nykyisin vuonna 2014 perustettuun Cinemahouse Oy:hyn, joka hoitaa myös Laitilan Kinoa ja vuonna 2016 avattua Kaarinan kolmisaliteatteria Kino Piispanristiä sekä avaa vuoden 2018 alkupuolella uudelleen Turun Humalistonkadulla sijaitsevan Diana-elokuvateatterin, jonka tiloissa on viimeksi toiminut jazzklubi Monk.


title: Seepramalawinahven

text: Seepramalawinahven ("Maylandia zebra") on afrikkalaisessa Malawijärvessä laajalti elävä endeeminen kirjoahvenlaji. Laji soveltuu myös akvaariossa pidettäväksi.


title: Seepramalawinahven

text: Koiras on hieman naarasta suurempi ja voi kasvaa yli 11 cm:n pituiseksi. Koiras on väriltään keltainen ja naaras vaaleahko.


title: Seepramalawinahven

text: Seepramalawinahvenet elävät mieluiten kivipohjan läheisyydessä. Koiraat puolustavat erityisesti reviiriinsä kuuluvia luolia, joissa lisääntyminen tapahtuu.


title: Seepramalawinahven

text: Seepramalawinahvenet viihtyvät vedessä, jonka lämpötila on 22–28 °C ja pH noin 8. Laji käyttää ravintonaan levää, kasveja ja eläinplanktonia


title: Raynaudin oire

text: Raynaudin oire eli valkosormisuus on verenkiertoelinten sairaus, jossa verenkierto estyy pienimmissä valtimoissa niiden kouristuksen vuoksi jaloissa, käsissä, poskissa tai korvissa yleensä symmetrisesti. Oireen ensimmäisessä vaiheessa oireena on ihon kalpeus, joka muuttuu keltaisuudeksi tai sinisyydeksi, sekä tunnottomuus. Verenkierron palatessa iho alkaa punoittaa. Raynaudin oireen toisessa vaiheessa oireina ovat äkilliset kuoliot, jotka johtuvat valtimoiden tukkeutumisesta. Raynaudin oireen määritteli ensimmäisen kerran ranskalainen lääkäri Maurice Raynaud vuonna 1862. Raynaudin oireen diagnosointi kuuluu lääkärille.


title: Raynaudin oire

text: Raynaudin oireen voivat laukaista kylmyys, tiheäjaksoista tärinää aiheuttavien työkoneiden käyttö tai tunne-elämän häiriöt. Laukaisevana tekijänä voi olla muun muassa myös puristus tartuttaessa esineisiin tai niitä kannettaessa. Oireiden taustalla voi provosoivan tekijän lisäksi muu tekijä, kuten valtimotulehdus, valtimoa painava ylimääräinen kylkiluu, hermohalvaus, sopimaton lääkitys ja/tai tupakointi. Hoitona käytetään oireita provosoivien tekijöiden välttämistä, muiden tekijöiden poistamista ja potilaan oireiden vuoksi tunteman pelon lievittämistä.


title: Raynaudin oire

text: Raynaudin oireen kesto on noin 15–30 minuuttia, jos laukaiseva tekijä poistetaan ja elimistö pidetään lämpimänä. Käsien verenkierto palautuu parhaiten, kun käsiä pidetään lämpiminä, alhaalla ja rentoina puristamattomissa käsineissä. Lääkäriin on otettava yhteyttä, jos oireet eivät poistu lämmittämällä. Mikäli taustalla ei ole muuta tekijää, Raynaudin oiretta pidetään hankalana mutta vaarattomana.


title: Erkki Kario

text: Erkki Johannes Kario (18. kesäkuuta 1919 Helsinki – 13. toukokuuta 1984 Helsinki) oli suomalainen päätoimittaja. Hän toimi Kirkko ja kaupungin päätoimittajana 1954–1967, Kirkon tiedotuskeskuksen johtajana 1967–1977 ja Kotimaa-lehden päätoimittajana 1977–1983.


title: Erkki Kario

text: Kario opiskeli teologiaa, mutta kirkon tiedotus ja journalismi veivät hänet mukanaan ennen valmistumista. Karion kirjoittamia kirjoja ovat muun muassa "Taistelu johtolangasta" (1954) ja "Papin rikos" (1968), joka herätti aikanaan huomiota julkisuudessa ja on käännetty ruotsiksi, norjaksi, tanskaksi, puolaksi ja saksaksi. Kario oli myös mukana toimittamassa pappiskaskukokoelmaa "Totta toinen puoli" (1963).


title: Erkki Kario

text: Kario oli keskeisenä vaikuttajana, kun luterilaisen kirkon tiedotustoiminta alkoi kehittyä kohti nykyaikaa. Hänen aikanaan Kotimaa saavutti historiansa suurimman levikin, yli 80 000.


title: Ernst Günther Schenck

text: Ernst Günther Schenck (3. lokakuuta 1904 Marburg – 21. joulukuuta 1998 Aachen) oli saksalainen lääkäri, joka toisen maailmansodan viimeisinä päivinä työskenteli Berliinissä ja kirjoitti kokemuksistaan useita kirjoja. Vuonna 1944 hänet ylennettiin Obersturmbannführeriksi (everstiluutnantti) ja seuraavana vuonna Standartenführeriksi (eversti).


title: Ernst Günther Schenck

text: Isänsä ammattia seurannut Schenck valmistui lääkäriksi vuonna 1930 ja toimi tämän jälkeen apulaislääkärina Ludolf-Krehl-klinikalla Heidelbergissa. Vuosina 1931–1934 hän toimi Kaiser-Wilfelm-Institutin lääketieteellisen tutkimuksen yliassistenttina. Kansallissosialistien valtaannousun ("Machtergreifung") myötä hän liittyi SA-joukkoihin vuonna 1933. Vuonna 1934 hänestä tuli ylilääkäri. Kansallissosialistisen puolueen jäsenyyden hän otti vuonna 1937 liittyen samalla useisiin eri puolueen järjestöihin, kuten NS-Ärztebund, NS-Dozentenbund, Deutsche Arbeitsfrontt, NS-Volkswohlfahrt ja Reichsluftschutzbund. Vuonna 1940 Schenk liittyi Waffen-SS:ään. Sodan aikana hän työskenteli muun muassa Dachaun keskitysleirin suurella yrttitarhalla, jonka yli 200 000 lääkekasvista valmistettiin esimerkiksi vitamiinituotteita Waffen-SS:lle. Vuonna 1943 hän kehitti proteiinimakkaran SS:n eturintaman joukkoja varten. Tuotteen testeissä Mauthausenin keskitysleirillä kuoli 370 aliravittua vankia nälkäturvotukseen.


title: Ernst Günther Schenck

text: Sodan loppupuolella Schenck työskenteli vapaaehtoisena Berliinissä valtakunnankansliassa Führerbunkerin läheisyyteen tehdyssä tilapäissairaalassa. Vaikka hän ei ollut saanut kirurgin koulutusta hän oli mukana monissa suurissa leikkauksissa yhtenä avustajistaan Hitlerin henkilökohtainen lääkäri tohtori Werner Haase. Haase, jolla oli enemmän kirurgikokemusta, oli tuberkuloosin heikentämä.


title: Ernst Günther Schenck

text: Länsi-Saksa ei sallinut Schenckin harjoittaa ammattiaan, joten sotavankeudesta palaamisen jälkeen Schenck toimi lääketeollisuuden palveluksesa.


title: Ernst Günther Schenck

text: Schenkiä ovat elokuvissa esittäneet:Monissa Perikato-elokuvan arvioissa on kiinnitetty huomiota siihen, että elokuvassa Schenck kuvataan sankarina huolimatta sodanaikaisesta toiminnastaan ”SS-tohtorina”.


title: Erik Pöysti

text: Erik Pöysti (17. syyskuuta 1849 Antrea – 8. maaliskuuta 1919 Iisalmi) oli suomalainen maanviljelijä ja maallikkosaarnaaja, joka oli 1800-luvun lopulla valtiopäivämiehenä ja 1900-luvun alussa Suomalaisen puolueen kansanedustajana.


title: Erik Pöysti

text: Pöystin vanhemmat olivat maanviljelijä Johan Pöysti ja Helena Peltonen. Hän opiskeli vuosina 1868–1872 Lähetyskoulussa ja suoritti saarnalupatutkinnon 1872. Pöysti oli myös kuunteluoppilaana Jyväskylän seminaarissa. Pöysti toimi opettajana Jääskessä 1872–1880 ja oli maanviljelijänä 1878–1898. Myöhemmin hän oli ensin Suomalaisen merimieslähetyksen apulaisena Lontoossa 1897–1898 ja sitten maallikkosaarnaajana Suomessa 1898–1907.


title: Erik Pöysti

text: Pöysti oli mukana säätyvaltiopäivillä talonpoikaissäädyn edustajana 1882–1891 ja 1897. Hän oli Suomalaisen puolueen kansanedustajana 1908–1909 edustaen Viipurin läänin itäistä vaalipiiriä. Pöysti oli myös Jääsken kuntakokouksen puheenjohtajana ja kirkolliskokouksen jäsenenä.


title: Erik Pöysti

text: Erik Pöysti oli vuodesta 1879 lähtien naimisissa Maria Elisabet Mohkan kanssa.


title: Oskar Schultz

text: Oskar Alexander Napoleon Schultz (16. syyskuuta 1855 Padasjoki – 10. maaliskuuta 1919 Turku) oli suomenruotsalainen insinööri ja Turun rahatoimikamarin sihteeri joka toimi RKP:n kansanedustajana ensimmäisessä eduskunnassa.